text:
AUSTRIE. La Austrie daûr de Serbie par chel che al inten la visibilitât des comunitâts di minorance
Cheste volte o ai decidût di osservâ la problematiche de tutele des minorancis cui voi di turist. O podìn lei articui su la vite des minorancis in Austrie, informazions di ogni gjenar sul internet, o cjatìn ancje cualchi trasmission televisisive e radiofoniche de ORF regjonâl, come la radio Agora di lenghe slovene. Alore, dut in regule par chel che al inten lis minorancis?
Cussì, o ai visitât in chest timp di vacancis diviers teritoris di minorance: prin tal Burgenland, tor Oberwart, dulà che si cjate il centri de minorance ongjarese, e Unterwart, cuntune maiorance ongjarese dal 54%; e dopo in Carinzie, al sud di Clanfurt, dulà che a vivin i slovens carinzians.
O volevi meti in confront lis esperiencis austriachis cu lis impressions cjapadis sù intune part de ex Jugoslavie, ven a stâi te Voivodine, a Subotica, une citât cuntune percentuâl ongjarese dal 26,24 %; e po dopo cu la Istrie, dulà o vin par esempli Cjaudistrie, cuntune percentuâl di talians dal 2,2 %, e la Istrie cravuate cul 6,9%, e Pola cul 4,43 %.
La autostrade e je il nestri prin contat turistic: in Austrie no tu cjatis nissune scrite in lenghe di minorance. I nons des citâts, par esempli Oberwart o Bad Eisenkappel, a son dome par todesc. Dal dut diviers in Slovenie e Cravuazie: dut par sloven e talian e, al est, su la A5, ancje par ongjarês.
Se o lin indenant su pes stradis regjonâls e si movin ancje dentri tes citâts, ancje cheste volte in Austrie nuie o, al massim, un pâr di scritis bilengâls di caratar avonde “folcloristic”. In Slovenie e Cravuazie si cjatìn a ogni pas denant di une scrite bilengâl: sedi un avîs public, un ufici, scuelis, buteghis, e ancje scritis uficiâls tant che policija/polizia. Positîf ancje in Serbie a Subotica, scuasit come in Istrie: dapardut e je la presince des scritis bilengâls ma dispès ancje in trê lenghis (cravuat, serp, ongjarês) e a voltis in cuatri variazions, cu la scrite in cirilic.
In Austrie però dut si ridûs al cartel bilengâl - ma ancje chel no dapardut - cul non de citât. Jentrant te citât, tu scuegnis cirî cu la lint di ingrandiment cualchi scrite, come par esempli su la scuele Volksschule/Ljudska šola.
***
E la situazion de lenghe fevelade pes stradis e tai negoziis?
Ancje chi in Austrie, pe strade o tal negozi, nol è facil sintî il dialet locâl sloven o ongjarês; tal Burgenland si sint la lenghe ongjarese fevelade di scuasit ogni camarele, ma chi si trate di lavoradôrs de Ongjarie e cussì tu puedis almancul ordenâ un cafè par ongjarês. In Carinzie, il dialet locâl si plate come un segret: sintî zovins a doprâ la lenghe tra di lôr pe strade al è scuasit impussibil.
In Istrie, i cravuats e i slovens a fevelin scuasit ducj plui o mancul ancje par talian. Te Voivodine, tu sintis scuasit dapardut zovins che a doprin la lenghe ongjarese. E ancje la maiorance dai serps, cravuats, jugoslâfs: a Subotica plui o mancul la metât (daûr la statistiche) e fevele ancje la lenghe ongjarese.
***
In struc
Di fat, salacor il plui grant probleme in Austrie al è che la maiorance di chei di identitât todescje no vuelin dâur visibilitât aes comunitâts di minorance te vite publiche uficiâl. La minorance e je un valôr, a disin, però un valôr folcloristic che al ven conservât tant che un relit tal museu.
Si podarès crodi che la maiorance in Cravuazie, Slovenie ma ancje in Serbie - almancul te Voivodine – e sedi plui tolerante, almancul par chel che al inten la visibilitât de minorance. La spiegazion e podarès jessi che il status de lenghe di minorance al è in Austrie plui bas in confront cu la situazion in Serbie. Cun peraulis semplicis: la stesse lenghe ongjarese e à un valôr plui alt in Serbie pluitost che in Austrie. ❚


c: text/html

text:
Microsoft Windows
Microsoft Windows al è une famee di sistemis operatîfs prodote de Microsoft a scomençâ dal 1985 par jessi doprade tai ordenadôrs, in particolâr su chei par ûs domestic, ma anche tai servidôrs. Tal mont, cirche il 90,7% dai ordenadôrs al lavore cuntun sisteme operatîf Windows. [1]
Tabele dai contignûts
Versions di Microsoft Windows[cambie | modifiche il codiç]
La famee di prodots di Windows e po jessi cussì classificade:
Ambients operatîfs a 16 bits[cambie | modifiche il codiç]
La prime version di Windows e je la 1.0 dal 1985, nassude come estension grafiche dal MS-DOS. Fin de prime version, Windows al permetè, contrariamentri al DOS, di eseguî plui operazions tal stes moment (multilavôr). Une version sucessive, simpri a 16 bits, e fo la 2.0, dal 1987. Lis versions sucessivis a son la 3.0 dal 1990, 3.1 dal 1992 e 3.11 dal 1993.
Sistemis operatîfs ibrits a 16/32 bits[cambie | modifiche il codiç]
Windows 95 (1995), Windows 98 (1998) - cun la seconde edizion dal 1999 clamade ancje Windows 98SE, Windows ME (2000).
Sistemis operatîfs a 32 bits[cambie | modifiche il codiç]
- Windows NT 3.1 (1993)
- Windows NT 3.51
- Windows NT 4.0 (1996)
- Windows 2000 (1999)
- Windows XP (2001)
- Windows Server 2003 (2004)
- Windows XP Media Center Edition (2005)
- Windows Vista (2006)
- Windows Home Server (2007)
- Windows Server 2008 (2008)
Sistemis operatîfs a 64 bits[cambie | modifiche il codiç]
- Windows XP Professional x64 Edition
- Windows Server 2003 x64 Edition
- Windows Vista x64
- Windows Home Server
- Windows Server 2008
- Windows 7
Sistemis operatîfs embedded[cambie | modifiche il codiç]
- Windows CE (cumò Windows Mobile)
- Windows XP Tablet PC Edition
Carateristichis[cambie | modifiche il codiç]
Sigurece[cambie | modifiche il codiç]
I sistemis operatîfs de Microsoft a son il principâl obietîf dai scritôrs di virus informatics, par vie dal efiet combinât de grandissime difusion, de scjarse atenzion dimostrade fin vuê de aziende par la tematiche sigurece, e da lis scjarsissimis cognossincis dal utent medi, dai pericui derivants de conession di un PC a une rêt di estension mondiâl come Internet. Dome tai ultims agns, Microsoft e à produsût agjornaments leâts ae prevenzion (service pack 2 par Windows XP) e gnûfs prodots specifics par la sigurece, come il strument di rimozion malware par Windows.
Alternativis[cambie | modifiche il codiç]
Fin tai timps dal DOS a si fevele di alternativis al sisteme operatîf Windows, di scuasit vincj agns il plui doprât tal mont. Tai agns '80 i plui cognossûts a jerin OS/2 e Amiga; OS/2 al è un sisteme operatîf svilupât inizialmentri di Microsoft e IBM, cuâl alternative a Windows. Cu la fin de colaborazion jenfri lis dôs aziendis, il disvilup di OS/2 al è stât puartât denant de sole IBM, che no je rivade a concuistâ une grande cuote di marcjât. Il sisteme AMIGA al nas tal 1985 dai laboratoris Californians de Commodore, cun carateristichis ecezionâls par chei timps: sisteme operatîf multitasking, grafiche a colôrs (4096), il sun stereofonic, ecc. Tai agns novante al è stât fuart il dibatiment par lis causis de muart di cheste architeture. La Commodore stesse e je falide tal 1994 dopo di cuarante agns di ativitât tal setôr.
Viôt ancje[cambie | modifiche il codiç]
Referencis[cambie | modifiche il codiç]
Leams esternis[cambie | modifiche il codiç]
- (talian) Pagjine uficiâl

robotstxt: allowed

filter: keep


text:
n.7 – il 25 Fevrâr 2011
sabato 26 febbraio 2011
STÂTS GJENERÂI DES LENGHIS MINORITARIS: CEMÛT ISE LADE?
Stâts gjenerâi
des lenghis minoritariis
Miercus 23 di Fevrâr 2011
Udin
CEMÛT ISE LADE?
PRIME PUNTADE
------
Setemanâl ilFRIULI
n.7 – il 25 Fevrâr 2011
n.7 – il 25 Fevrâr 2011
Il mont dal furlan si da dongje
di Federica Angeli
Inviade la discussion dai prins “Stâts gjenerâi des lenghis minoritariis”, cun tancj cantins che a restin ancjemò vierts.
Trê dîs pes lenghis minoritariis, par scoltâ esigjencis, dibisugnis e conseis. Chest l'obietîf dai assessôrs regjonâi Elio De Anna e Roberto Molinaro.
Daspò di todescs e slovens, la trê dîs si è sierade cui stâts gjenerâi de lenghe furlane.
Passe 100 personis in rapresentance di ents, associazions o singui citadins, si son dadis dongje tal auditorium regjonâl. Pecjât che i politics a jerin pôcs, dut câs il numar al è alt considerât cemût che si è publicizât l'event e cemût che si son invidadis lis associazions.
TAL SEGN DE CONTINUITÂT
"Continuitât" e je la peraule che si è sintude plui dispès tai 35 intervents regjistrâts.
Ducj a àn domandât che si rivi a garantî la continuitât dai finanziaments, parcè che daspò di 15 agns de aplicazion de L.R. 15/96, 10 agns de L. 482/99 e passe 3 de L.R. 29/07, no si pues plui fâ une politiche linguistiche serie cun progjets una tantum, cui fonts che a rivin tart e la programazion plurienâl che e reste un miraç.
AVIGNÎ INCIERT
La situazion e je grivie: taiâts i fonts pai programs radio/tv in convenzion cu lis emitentis privadis e la Rai, tierç contrat di servizi Rai che nol ten cont des disposizions de L. 482/99, nissun ricognossiment pe formazion dai insegnants, il depotenziament de Agjenzie Regjonâl pe Lenghe Furlane, la precarietât contratuâl di ducj i operadôrs dal setôr.
In chest panorame si spietin ancjemò i regolaments atuatîfs de L.R. 29/07. Argoment che al urte l'assessôr De Anna cuant che al ven nomenât pe prime volte di Kristian Franzil, assessór dal Comun di Udin, ma che al è stât pò ribatût a fuart te plui part dai intervents.
Un strument di politiche linguistiche la regjon lu à za e, se si lu metès in vore, tancj dai problemis di vuê si risolvaressin: programazion plurienâl, programs radio/tv, plans di politiche linguistiche, didatiche.....te leç, si fevele di dut, ma dopo passe 3 agns e je ancjemò letare muarte.
Biele la iniziative di scoltâ lis vôs dai esperts, positîf l'impegn cjapât dai assessôrs tal setôr de comunicazion, ma si spere che dut chest nol sei doprât par posticipâ ancjemò a timp indeterminât la scriture dai regolaments de L.R. 29/07, la uniche robe che e covente pardabon.
---------
Pubblicato da Comitât pe Autonomie e pal Rilanç dal Friûl a 15:46
Etichette: Angeli, Lingua friulana
Iscriviti a: Commenti sul post (Atom)


text:
Edinburc
Edinburc (par inglês Edinburgh, par gaelic scozês Dùn Éideann), clamade dai Scozês Edìmbra, e je une citât di 463.000 abitants dal Ream Unît, capitâl de Scozie dal 1437 e sede dal Parlament dal 1999. La citât e je logade su la cueste orientâl de Scozie, su la rive sud dal Firth of Forth, a cirche 70 km ad est di Glasgow, seconde citât de Scozie.
La citât e je costruide suntun grup di culinis e e fâs une grande impression cuant che si la viôt pe prime volte, cul cjiscjel che e domine la citât e il famôs viâl (Royal Mile) che al mene dal cjiscjel fin jù de culine al palaç reâl di Holyroodhouse, residence de regjine. I tocs storics de citât (Old e New Town) intal 1995 a son stadis declaradis Patrimoni de umanitât dal UNESCO.
Dopo Londre, la capitâl scozês e je la citât plui visitade de Grande Bretagne cun cirche 2 milions di visitadôrs par an, e chest al è ancje dovût al Festival di Edinburc che si fâs ogni an tal mês di Avost, cuntun grum di spetacui e manifestazions.
Edinburghês famôs[cambie | modifiche il codiç]
Leams esternis[cambie | modifiche il codiç]
- (inglês) Edinburgh and Lothian Tourist Board
- (talian) Informazions su Edimburgo
- (inglês) Edinburgh International Festival


text:
Cjarbon
Il cjarbon (o ben cjarvon o cjarvoncli) al è un minerâl di colôr scûr. Al è fat di carboni, idrocarbûrs e in piçule part di sulfûrs e altri materiâi. Il cjarbon al si forme cu la pirolisi di biomassis, soredut di origjin vegjetâl, soteradis sot dai sediments spes diviers chilometris.
Parche al nassedi dal cjarbon al covente che il materiâl organic, une volte muart, al si cjatedi in curt cence ossigjen a nivel molecolâr. Chest al pues di solit sucedi tes fôs dai flums o ancje tai lâcs o tes palûts dulà che il materiâl al pues finì cul jessi soterât in pôc timp. La gran part dal carbon che al si cjate al dì di vuê al si è formât te etât gjeologjiche de ere carbonifare.
Il cjarbon al è une des principâls fonts energjetichis dal om ancje se al va dite che al è une vore incuinant. Intal 2005 si stimave che intal mont il 40% de energjie eletriche a fos fate doprânt il cjarbon. A si calcole che a sedin riservis di minerâl par 300 agns.


text:
1914-2014 IL CENTENARI DES BAUSIIS E DE VERGOGNE. Fusilâts par sentence di tribunâl
Scomençade cul prin numar dal 2014, ve ca la nestre “cuintristorie” de prime vuere mondiâl memoreade chest an. Une grande tragjedie che e à puartade la muart di tante puare int, e che in Friûl e à metût furlans cuintri furlans in non di decisions cjapadis parsore dal lôr cjâf. Nô o contarìn storiis e aspiets de cuistion che la retoriche dai Stâts nazionâi no à mai contât. (4e pontade) ✒ Redazion
“Cui che al è fat presonîr al à pecjât cuintri la Patrie, cuintri la Anime e cuintri il Cîl”. Cussì al scriveve, enfatic come simpri, sul “Corriere della Sera” Angelo Rapagneta, miôr cognossût tant che Gabriele D’Annunzio, la vôs plui sfolmenade e mate, che però e interpretave ben lis gnovis diretivis dal Stât Maiôr talian. Che par scuindi la sô incompetence e la matetât dai siei uficiâi, clarementri al faseve colâ dute la colpe di ogni disfate sui soldâts. Tresinte mil presonîrs dismenteâts dome tai cjamps di Mathausen e di Theresienstadt. Contant chei di ducj chei altris cjamps in Stirie, Boemie e Bulgarie, si rive adiriture a sîscent mil soldâts. Cence vê iniment chei che a son sclopâts di frêt e di fadie e di bastonadis inte marce a pît viers chei lûcs di torture. Ducj di dismenteâ, secont la opinion e il dictat dal Stât Maiôr. I pacs di mangjative o di vistîts inviâts des fameis al Comant, a vignivin blocâts e mandâts indaûr, cun parsore lis scritis: “Viva sempre l’Italia, morte all’Austria e a tutte la canaglie tedesche: mascalzoni; viva l’Italia, viva Trieste italiana; a morte le canaglie”. Un at criminâl che nissun altri stât in vuere al à mai fat cuintri i siei soldâts in presonie tal forest. Dal moment che chei soldâts no si meretavin nuie. La lôr colpe? Chê di no jessi muarts. Parcè che no vevin imolade la lôr vite ae bandiere. Fâsi cjapâ presonîrs pai comandants fanatics al voleve dî jessi traditôrs. Purtrop, nissun ploton di esecuzion talian al podeve fâ justizie: e alore, che a crepassin lontan! Cussì, stant aes testemoneancis gjavadis fûr des letaris aes fameis di chei disperâts, daûr di chês rêts che a saressin deventadis cetant plui famosis inte seconde vuere mondiâl, a ’nt murivin di fam e di frêt cincuante, sessante in dì, cence scjas, cence notizie, cence boletins, fotografiis, memoriâi. Ve chi la testemoneance gjavade fûr dal diari di un di lôr: “Cualchi zornade fa, intune barache, vie pe gnot al è muart di frêt e di sfiniments un puar soldât. Nissun si è comovût. I àn platât il cjâf te paie sporcje dal jet e a àn tasût. Cussì almancul chei dongje a podevin mangjâ la sô razion. Dopo trê dîs, la puce di muart e à fat scuvierzi il zûc”. O ancjemò: “Tal cjamp a son busis là che si svuede ogni gjenar di scovace. Aghe nere e pantan, e jenfri chel brût scussis, crodiis, scarts. Un piçul grup di soldâts presonîrs, involuçâts intune cuvierte, i vistîts a sflics, lis scarpis scloteadis e viertis, a son jentrâts dentri chê buse, par cjapâ sù chei scarts, mangjantju come che a fossin un bon gustâ!”. Par lôr e pes lôr fameis no retoriche, ma dome vergogne. Tant che, tornant a cjase, a vuere finide, no àn mighe podût jessi libars! A son stâts puartâts in altris cjamps, cheste volte comandâts dai talians, là che a son stâts interogâts e tratâts tant che disertôrs, cul pericul di jessi fusilâts. Come chei altris disgraciâts, che invezit a forin brincâts sul lûc des operazions militârs, striçâts jenfri une logjiche repressive doprade come strument par obleâ i soldâts a fâsi copâ dal nemì, pluitost che cjapâ lis sclopetadis dai plotons di esecuzion. I tribunâi di vuere a lavorarin cun grande passion. Fin dal principi. Cent mil procès cuintri chei che no si son presentâts ae clamade; tresinte setante mil cuintri i emigrâts tal forest che no son tornâts in Italie, magari par cjoli la sclope e lâ a sbarâ cuintri il lôr paron o chei che lavoravin cun lôr vie pes Gjermaniis. Tresinte cuarante mil soldâts a àn subît un procès par disubidience. Numars che nus contin benon la falsetât di dute la retoriche militâr e militariste che e volarès fânus crodi di soldâts contents di lâ a murî pe patrie! Cuatri mil soldâts a forin fusilâts par “diserzion”, dopo di une sentence emetude di un tribunâl. No si savarà mai il numar (ancjemò plui alt) di chei che a son stâts copâts dal moment sul cjamp, o in trincee, che ur à sbarât un uficiâl, o un carabinîr, dome pal suspiet di no jessi avonde svelts a vignî fûr de trincee. O di chei decimâts, no impuarte se soldâts valorôs o adiriture interventiscj convints o, come che al sucedeve plui dispès, puare int che e sperave dome di viodi finide la vuere par podê tornâ a cjase, ae famee e al lavôr. I lôr nons, come chei dai presonîrs di vuere muarts tal forest, no si cjatin in nissun elenc uficiâl dai muarts talians inte prime vuere mondiâl. Parcè che bisugne dismenteâju. Tant che no fossin mai esistûts. Il libri documentât di Maria Rosa Calderoni, “La fucilazione dell’alpino Ortis” (Mursia), e il maraveôs spetacul “Çurçuvint”, gjavât fûr dai scrits di Carlo Tolazzi e interpretât di Riccardo Maranzana e Massimo Somaglino, nus contin une di chestis tragjediis. Cun inteligjence e passion, a restituissin onôr a chei cuatri furlans: Basilio Matiz di Timau, Giobatta Corradazzi di Fors, Angelo Massaro di Manià, e Silvio Ortis di Paluce. Fusilâts il prin di Lui dal 1916 a Çurçuvint, sparniçant une magle nere ancje sui lôr dissendents, stant che i lôr nevôts no podin nancje fâ domande par jentrâ tai Carabinîrs o te Vuardie di Finance, par chel pecjât origjinâl dai lôr vons! La compagnie alpine che e ocupave la ponte dal mont Celon, dopo une cjarie gjenerosissime par coraç e fuarce di volontât, ai 25 di Jugn si jere refudade di tornâ fûr de postazion, considerant che e sarès stade une stragje spaventose. Par ducj a àn paiât chei cuatri, dopo un procès tignût te piçule glesie di Çurçuvint e une rate di sclopetadis cjapadis tal cjamp parsore il cimitieri dal paîs. Par une Italie che e restave, pai furlans, un paîs mai cognossût, se no pes tassis, la vuere, la jeve militâr; che si visave di lôr dome par cjoli, mai par dâ, stant che par cjatâ di lavorâ a vevin di jessi migrants vie pal mont. Ortis al veve dôs medaiis al valôr militâr: une cjapade in Libie, tal 1912, chê altre al principi de vuere, tal 1915. Un viliac? Un disertôr? Nus pâr propite che viliacs e disertôrs a forin chei che lu àn copât. E in cheste Italie vergognose, nol è nancje pussibil sperâ intune riabilitazion uficiâl dai fusilâts. Daûr l’articul 683 dal codiç di procedure penâl, la domande e à di jessi presentade dal diret interessât! Viva l’Italia. ❚
Angelo Floramo


text:
Glemone no si plee
Manifestazions, strissons, lanternis, presidis. Lis stan provant dutis i glemonàs par difindi il lôr ospedâl. Une bataie continue che e sta lant indenant di plui di un an, dopo che la Zonte Serracchiani e la assessore Telesca a àn scrit e fat aprovâ la leç di riforme dal sisteme sanitari regjonâl, dulà che il “S. Michêl” al ven riconvertît. Se la aministrazion comunâl dal sindic Paolo Urbani e à tentadis dutis lis stradis istituzionâls pussibilis par fâ cambiâ idee a Triest, la popolazion no à volût stâ cu lis mans in man e plan plan al storic Comitât “La Cicogna”, nassût dai agns novante in ocasion dai prins tentatîfs di depotenziâ l’ospedâl, si son zontâts altris grups, dal Comitât S. Michêl al grup Facebook “Io voglio l’Ospedale a Gemona del Friuli” e po dopo la associazion dai comerciants locâi “Conserva”. Centenârs di citadins che si son pocâts fint sot e dentri dal Consei regjonâl par dî la lôr, par spiegâ che nol è concepibil a nord di Udin tegnî vierts dome doi ospedâi (chel di Tumieç e chel di S. Denêl), che nol è just sacrificâ dut un teritori par logjichis politichis, che nol è soredut ecui ridimensionâ une struture che cui numars di acès anuâi e je ben plui doprade di chê par esempli di Spilimberc che invezit si è lassât cussì cemût che al è, ancje se a dome siet chilometris di distance al funzione l’ospedâl di S. Denêl”. Lis resons dai glemonàs a van cirudis ancje tal fat che il lôr ospedâl al è tra chei pôcs costruît fûr par fûr cun normis antisismichis, propit par chest fat i comitâts a àn za fat savê che a son pronts a interessâ cui che al à di proviodi.
La Regjon no somee che e vueli molâ il pont e par chest e continue a rispuindi che nol cambiarà nuie de sigurece des curis dai citadins, il “S. Michêl” al sarà riconvertît in “presidi ospedalîr di salût”, al vignarà potenziât tes riabilitazions dai luncdegjents, te medisine pal sport e tai ambulatoris specialistics (cardiologjie, oncologjie, gjinecologjie, diabetologjie, oculistiche, e vie indevant). Sul discors des emergjencis il pront socors al deventarà “pont di prin intervent” e e je stade butade fûr la promesse che si cirarà di meti a disposizion une ambulance par ogni valade, in maniere di intervignî in maniere pronte cuant che magari l’elisocors nol rive. Di pôc timp ancje il gnûf diretôr gjenerâl de aziende sanitarie numar 3 “Friûl de Alte - Culinâr - Friûl di Mieç”, Pier Paolo Benetollo, al à garantît che nissun nol à di preocupâsi parcè che l’Ospedâl di Glemone nol sarà di Serie B.
Promessis che no vegnin crodudis dai Comitâts, che a continuin tra l’altri a denunciâ un costant e lent impuariment de struture, menaçant gnovis iniziativis, simpri plui clamorosis. ❚
David Zanirato


text:
AUSTRIE. Marcjaduts di Nadâl. Simbul de culture natalizie tal mont di lenghe todescje
Il marcjadut di Nadâl - par todesc Weihnachtsmarkt, te Gjermanie dal sud e Austrie ancje Christkindlmarkt e Adventmarkt - al è un marcjât di strade associât cu la celebrazion dal Nadâl dilunc lis cuatri setemanis di Avent. Chescj marcjâts a àn une tradizion lungje di secui in Gjermanie, Austrie, Sud Tirôl, e in altris regjons di lenghe todescje in France o Svuizare.
La lôr storie e va indaûr ae tarde Ete di Mieç, te part de Europe dulà che si fevelave la lenghe todescje, vâl a dî soredut sul teritori dal ex Sacri Imperi Roman, che al cjape dentri ancje lis regjons orientâls de France e de Svuizare. Al principi si tratave di un marcjât che al dave ai citadins, sul tacâ de stagjon frede, la pussibilitât di furnîsi di cjar e di chel che al coventave pes esigjencis invernâls. Infin, tal secul XIV, e je nassude la usance di vendi ancje zugatui, dolçuts e regâi pai fruts par Nadâl. In chê volte a àn scomençât ancje a vendi sacuts di coculis e di mandulis: al mancjave però il vin brulè che al è invezit deventât un simbul tai marcjaduts modernis di Nadâl.
***
La storie dal Christkindlmarkt di Viene
Il cjâf lûc austriac nol à dome il plui grant numar di cafetariis, ma al à ancje il marcjadut di Nadâl plui antîc. Za tal 1296, l´arciduche di Austrie Albrecht I ur à dât ai comerciants vienês il privileç di tignî un “marcjât di Dicembar” par garantî il furniment de popolazion vienese. Cheste e je la prime testemoneance direte che nus podarès spiegâ la origjin. Tal secul XVI chest marcjât al devente, sot il non di „Thomasmarkt“, pardabon za simbul de culture natalizie.
Il costum di celebrâ il Nadâl tant che lu cognossin vuê al fo introdusût de aristocrazie vienese tal periodi Biedermeier e al rive de Gjermanie setentrionâl. Di chê volte, ancje i austriacs a tachin a celebrâ cheste fieste, simpri sot l’arbul di Nadâl. Dopo il Congrès di Viene tal 1814, o sintìn ancje de gnove usance cui regâi di Nadâl, che pôc a pôc e à concuistât plui o mancul dut il mont.
Il Christkindlmarkt nol à mai vût un puest fis a Viene e si è mudât di sede plui di dîs voltis: dome tal 1975 a àn sielzût tant che soluzion permanente il sît denant dal Municipi. Tal 1959 a àn fat sù pe prime volte l´arbul di Nadâl che par solit al à cirche 30 metris di altece e che al è a vuê il centri dal marcjadut. L’arbul al ven regalât ogni an di une provincie austriache e za di 25 agns in ca ancje dal Sud Tirôl. Chest an, l’arbul al è un sudtirolês dal comun di Olang/Valdaora.
Tal 1986 il Christkindlmarkt al è stât ampliât e ducj i prodots che no àn nuie a cefâ cul costum di Nadâl a son stât rimovûts. Cun di plui, ancje il parc »Rathauspark« al ven decorât par evocâ plui emozions di Nadâl.
Tal cors dai secui, chi si è svilupât il plui grant marcjadut di Nadâl in Austrie: cirche 145 “Standln” cun plui che trê milions di visitadôrs - e di chei 500 mil turiscj che a rivin di dut il mont - a comprin decorazions di Nadâl, dolçuts e sculturis, e a bevin il »Punsch«, vin brulè o Jagertee.
Il Wiener Christkindlmarkt al à vierzût lis puartis ai 15 Novembar e al sarà viert ducj i dîs des 10 aes 21.30, e di vinars e di sabide fin aes 22.00, fin ai 24 di Dicembar 2014.
***
Marcjadut di Nadâl di Schönbrunn cuntun senari unic
Se cualchidun al cîr alc mancul turisim e un ambient storic e romantic, alore o podìn proponi di visitâ il marcjadut di Schönbrunn. Chi si cjate un senari pardabon unic, denant de atrazion plui visitade di Viene: il cjistiel di Schönbrunn. Tal marcjât - che al à un cirche 80 espositôrs - si davuelç un programe culturâl cun musiche spiritual, gospel e altris côrs. In gracie dal so ambient particolâr, il marcjât al à cjapât il »certificât di ecelence« di bande di Tripadvisor tal 2012. ❚
Janez Erat


text:
EDITORIÂL - Un referendum cuintri lis nestris divisions
✽✽ Par un moment, fasìn finte di jessi tornâts frutins, di lâ indenant cence tancj prejudizis tal cjâf, e fasìn chel zûc dulà che si scuen, cuntun lapis, lâ daûr ai puntins numerâts: ae fin e salte fûr une figure.
Po ben, partìn dal prin e lu clamìn “furlans”.
✽✽ O vin simpri dite che o sin un popul, segnât di une sô storie, di une sô lenghe, di une sô culture. Chestis carateristichis, metudis jenfri un contest fisic, gjeografic, politic clâr e net tant che il nestri, nus àn puartâts a definîsi nazion: la nazion furlane, juste apont. Anìn indenant cul lapis, e viodìn che nol è avonde definîsi, se po dopo a cheste definizion no i corispuint une rapresentazion istituzionâl direte: o sin une nazion cence stât. A dîle dute, o sin une nazion intun altri stât, la Italie.
✽✽ Cualchidun al pense che e sedi rivade la ore di rompi cheste situazion e che la uniche strade e sedi chê de indipendence dal stât talian. Duncje al à metût in vore un referendum in rêt par viodi cui che al è dacuardi su cheste idee. Il program, cui che a son e ce che a pensin i promotôrs, e ancje tocs de lôr vite, a son sul numar di Setembar dal gjornâl.
✽✽ O vin di jessi clârs su chest: la situazion li che si cjate il Friûl e je chê che a disin lôr. No dome: e je chê che ducj i furlans - che si clamin autonomiscj, furlaniscj, indipendentiscj o cemût che o vês voie - a stan disint di simpri.
Cumò si scuen fermâ il lapis, par decidi se lâ indenant o fermâsi. Ce isal saltat fûr fin cumò dal nestri dissen? Dome veretâts, robis che o savìn di simpri, che tancj furlans a àn provât a sburtâ sul plan de cussience e des lotis.
✽✽ Ce podaressial fermâ la nestre man? Cualchidun lu a bielzà dite: no i plâs che il referendum al sedi poiât de Leghe. Di sigûr, ancje cu la elezion dal triestin Fedriga a segretari regjonâl, cu lis ambiguitâts e lis posizions dal Cjaruç, i dubis su ce che al reste di furlan te Leghe a son ducj. Ma si puedial dî di no a di un partît se il referendum, par sô stesse nature, si vierç a ducj?
✽✽ Altris a àn pôre di jessi metûts in bande. Si son simpri declarâts indipendentiscj, ma cumò, viodût che no son lôr a gjestî lis robis, si tirin indaûr cu la scuse che no son madûrs i timps. Po dopo, a rivin chei che a fevelin dome par fâ viodi che a son ancjemò vîfs, dal pont di viste anagrafic e no dal sigûr politic.
✽✽ I dubis a àn simpri di jessi rispietâts, par altri no àn di puartâ aghe a chei che a àn simpri dite “Cjalait i autonomiscj furlans che no si metin mai dacuardi”.
✽✽ Jo o disarès duncje che o podìn lâ indenant cul nestri lapis. Al sarès dibant fevelâ tant di Scozie o di Catalogne se no si scomence a mostrâ la muse.
✽✽ Il referendum al va indenant fin ae fin di Otubar. In trops che a votaran e je la vere vitorie o la disfate de consultazion. E no volarès mai che la dì dopo, i talianots e i lôr servidôrs a fasedin fieste ancjemò une volte su lis division e il sotanisim dai furlans. ❚
DREE VALCIC


text:
IL FERÂL. I furlans e il templi
O scomencìn chest gnûf an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
pre Roman Michelotti
***
(tierce pontade)
[...]
1. IL TEMPLI
(Cuant che o feveli dal templi, o feveli in pratiche di gran part o di dut ce che al rivuarde la vite e la struture de nestre religjon catoliche).
_Implant cultuâl
Fevelant di templi si scuen riferîsi a dut chel implant di funzions, di messis, di gjespui, di devozions che a tignivin impegnât il predi dut l’an e a fasevin in mût che dute la vite dal paîs e ziràs ator de glesie. Nol è un câs che la vite lavorative de int si vierzès e si sieràs cu l’Ave Marie de buinore e cu l’ore di gnot o il Deprofundis e che ancje i proverbis peâts a la vite di ogni dì, prevalentementri o esclusivamentri agricule, a fossin peâts al santorâl e al lunari liturgjic plui che no a chel astronomic. E i sants che la biade int e riscjave cualchi palanche par vê chês graciis minudis che i permetevin di tirâ indenant a jerin i sants specializâts su lis malatiis dal cuarp e su la stale: sant Antoni e sant Aroc pai nemâi, sante Ane pes parturientis, sante Luzie pai vôi, sante Palonie pai dincj, sant Antoni di Padue pes robis pierdudis e vie. No rivarès a imagjinâmi une statue o un altâr par sante Marie Goretti o par une des santis muiniis che a àn inflazionât cheste ultime part di secul.
_ Personâl deputât pal cult
Ma il templi al cjape dentri soredut il personâl deputât pal cult, vadì i predis, che tante part a àn vût te storie dal nestri popul, al pont che no si pò scrivi la storie dal popul furlan cence fevelâ dai predis, des lôr ideis e dal mût che a formavin o a deformavin i cristians. Dongje di lôr e parsore di lôr a jerin e a son i vescui e lis altis gjerarchiis, ma normalmentri la int ju sint lontans e ininfluents, al pont di identificâ la struture e l’autoritât de glesie cul plevan. E ancje il plevan, soredut i plevanons prime dal nivelament dal vescul Nogara (1928-1955), a identificavin la glesie cul paîs che lôr a passonavin e che si sintivin vescui e papis. Une colegance fra predi e int che in Friûl e à vude la plui alte e splendide realizazion, cun ducj i limits e i difiets di un rapuart totâl e esclusîf.
Al è evident che la modernitât e à zovât a la int a liberâsi o a slizerîsi de sotanance dal predessam e che il podê dal predi di une volte, che intun paîs al faseve di mestri, di sensâr, di politic, di miedi, di nodâr, di consulent familiâr e vie, vuê nancje no si à une idee. O savìn però che certis imposizions, costrizions, inibizions, pressions psicologjichis e morâls a durin tal timp e a son duris a sparî, come che e dimostre la teorie dai riflès condizionâts di Pavlov. Sta di fat che ancje te bondance e te massepassuderie di vuê o vin pôre de miserie e te clime di areligjositât o di ateisim pratic di vuê no sin libars di certis pôris ancestrâls. Al è come se certis sensazions o pôris psicologjichis, che a àn compagnade e segnade par secui la nestre storie, si fossin somatizadis, rivant a segnâ e a condizionâ ancje chei che no lis àn provadis diretamentri. Se si cor tant dai strolics e la susperstizion e galope, al vûl dî che il vueit lassât de religjon tradizionâl nol è par nuie colmât ma che anzit si lu sint ogni dì di plui. […] ❚ (al va indevant sul prossim numar)
pre Antoni Beline


text:
AL CINE CUN BETE. Cjars
Strade costiere di Miramare. Une Ferrari, cuntune saete dissegnade parsore dal music, e file vie pivetant e sorpassant a drete e a çampe dutis chês altris machinis che a passin pe stesse strade.
La Ferrari e à ancje un non: si clame Folco.
Come dutis lis machinis che a vivin di chês bandis li, Folco al passe il timp a Barcola al Fritolin (a disin che il pes lu fridin cul stes vueli che a doprin tal motôr), o pûr a comprâ monadis par jessi simpri il plui ae mode des corsis: spoilers, aletons e argagns cussì, che no coventin a nuie.
Une dì, Folco al sta zuiant a passâ di ca e di là des sinis dal “Tram de Opcina”, cuant che une machine lu passe a drete. Folco, che nol rive a sopuartâ di jessi passât, al scomence a corii daûr, ma si piert vie pes campagnis, fin che al rive intune citât: Blave City.
A Blave City a vivin doi tratôrs, cuatri cjars e une bielissime trebie. Folco al rive, ju cjale di stuart (“Ce contadins!”, al pense) e al domande subit dulà che al pues cjatâ un lûc par rilassâsi dopo dute la strade fate: une SPA, un estetist che i fasi la pneumaticure, un mecanic che i meti il vueli gnûf, magari biologjic e profumât.
I tratôrs e i cjars lu cjalin cun doi ferâi cussì: ce disial chel li? Estetist? Spa? Chi si lavore!
(Come che o varês capît, Folco al jere finît in “Furlanie”).
“Al massim, dopo vore, tu puedis vignî tal bar cun noaltris a bevi un spritz. Ven a trebiâ e dopo o viodìn”.
(Il spritz, a Blave City, al è Gasoli cul Tocai)
“Trebiâ? Jo? Ma savêso cui che o soi, jo? Jo a Triest o ai vinçût dutis lis corsis di rive jù di San Giusto! Savêso che o soi bon di passâ il bivio ad H come se al fos un bivio a &? E dopo, o ai a pene lustrât i cerclis, no pues mighe sporcjâju di pantan! Vêso invezit un puest dongje de aghe dulà cjapâ soreli? Un puest tant che Barcola, cuntun pôc di ciment?”
“Boh, o vin il Tiliment. Cui claps”.
E cussì, Folco al va a cjapâ soreli tal Tiliment e dopo al va a bevi il spritz cui cjars, i tratôrs e la trebie. E, forsit par vie dal aiar cjapât tal Tiliment, forsit pal spritz (il cingolât che al jere daûr dal bancon i veve zontade ancje un pocje di sgnape di cuvierton, dentri), forsit pe biele caroçarie de trebie che intant che e beveve i striçave lis lûs, ma Folco al à scomençât a inacuarzisi che la sô vite no i plaseve plui tant.
E, leint il so libret, al discuvierç che il so non nol è Folco, ma Folc (par vie de saete dissegnade sul music) e che sô mari e jere une “Ape” che e vignive de Cjargne.
Cussì, Folc al mole Barcola, il Fritolin e il “tram de Opcina”, si gjave i cerclis in leghe e si met sù un biel ganç di rimorchi par tirâ la vuarzine, si maride cu la trebie e di chê dì al vîf furlan e content dongje dal Tiliment. ❚
Bete di Spere


text:
IL FERÂL. I FURLANS E IL TEMPLI. (novesime pontade)
O vin scomençât chest an dal “Ferâl”, la rubriche dedicade a pre Antoni Beline, riproponint une sô riflession a pontadis. Il test complet al à il titul “I Furlans e il templi” e al presente un resonament sul rapuart dai Furlans cu la fede e la religjositât.
***
(novesime pontade)
[…] I FURLANS E IL TEMPLI
Un vistît su misure o fûr di misure?
Chest implant al è rivât in dut il mont e naturalmentri ancje chi di nô, segnant in ben e in mâl la nestre religjositât. Al è in gracie o par colpe di chest Concili che il patriarcje di Aquilee Francesc Barbar (1593-1616) al à fat secuestrâ ducj i messâi e i libris liturgjics patriarchins, cun chel pôc che nus jere restât di nestri, e ju à fats brusâ denant des glesiis come che si faseve cui libris dai eretics. O sin fîs dai Celts, dai Romans e dai Langobarts e di Aquilee, cun dut ce che al compuarte come ereditarietât, ma no podìn no clamâsi ancje fîs di Rome, soredut fîs dal Concili di Trent, che al à dât il stamp plui evident e profont a la nestre religjon e religjositât, vadì al nestri mût di pandi, a nivel personâl e coletîf, chel fat misteriôs e insondabil che si clame fede. Nô no podìn cognossi la fede dai Furlans, ma o podìn cognossi, o tentâ di cognossi, la nestre religjon, la nestre struture religjose.
A chest pont une domande si podarès fâle: “La tradizion religjose tridentine e cuintririformistiche, dute incentrade sul templi e sul sacerdozi e duncje su la mediazion eclesiâl, jerie la plui adate par nô? Le vino cjapade come la strade plui naturâl par rivâ a Diu o come une strade obleade? La religjon catoliche romane jerie la piel che e riviestive il nestri cuarp o jerie in cualchi maniere une piel foreste? I Furlans jerino e sono propit catolics? Sono protestants?”.
Une domande di fonde, che no cjatarà une rispueste esaustive e che in ogni câs e à di tignî cont di dutis lis diferenziazions storichis, gjeografichis, economichis, antropologjichis, ambientâls e culturâls che o vin dit tal scomençâ cheste tabaiade. Parcè che i Cjargnei a son siguramentri plui protestants dai Furlans de Basse e soredut di chei a confin cul Venit. Mi riferìs ai Cjargnei e ai Furlans dal 1700/1800 e fin a la metât di chest secul, cuant che “a comandavin i predis”, no ai Cjargnei e ai Furlans di vuê, cuant che i predis a son in vie di estinzion e nol comande plui nissun. O forsit dome la television e la banalitât.
Pe stesse reson, la religjositât dai oms e je siguramentri plui luterane di chê des feminis, braide privilegjade e tantis voltis obleade e uniche pe opare di convinciment e di pression dai predis. Tai prins dal secul, cierts paîs de Cjagne, soredut in Val Pesarine, a jerin spartîts in maniere verticâl: lis feminis e i fruts a messe, a gjespui e a dutrine e i zovins e i oms inte Cjase dal popul. No jere la clime ideâl par cressi in armonie tra glesie e paîs e tra personis che a vevin di dividi la cuotidianitât e la prosaicitât de vite. No vin di dismenteâ che, par vocazion o par costrizion, e je stade la femine a tignî sù i classics trê cjantons. La femine e je stade la uniche che in famee e à trasmetût, se lu à fat, il sens religjôs, che duncje nol spiele dute la realtât furlane ma dome la part plui sensibile o romantiche o psicologjichementri influenzabile de societât. Dutis distinzions e precisazions che al è ben di tignîlis sot voli. ❚
[…]
(al va indevant sul prossim numar)
pre Antoni Beline


text:
AUSTRIE. Il rest che si clame Österreich
Dut il mont, ma soredut la Europe, al ricuarde i 100 agns de prime vuere mondiâl, la catastrofe determinante dal secul XX. Pe monarchie danubiane chel al fo l’inizi de sô fin, par altris tant che la Jugoslavie e la Cecoslovachie la pussibilitât di liberâsi e di lâ indenant di bessôi. Cun cirche 676.000 km², la Austrie Ongjarie e fo in tiermins di superficie il secont stât plui grant daûr la Russie, e cun 52,8 milions di personis - daûr la Russie e l’Imperi todesc - in tiermins di popolazion, il tierç stât in Europe. Di dut chel al è restât un rest che si clamà dopo la vuere Deutsch-Österreich o la Austrie todescje, tant piçul che a vevin la intenzion di deventâ part de Gjermanie; chest, in fin, intun contest negatîf al sucedè tal 1938.
In realtât, l’Imperi si è disgregât za tal imprin. Cul sostegn dal president american Wilson, e fo proclamade la Republiche cecoslovache ai 28 di Otubar dal 1918 a Praghe. I rapresentants dal vieri stât lu cjaparin sù cence obiezions e a proclamarin la Republiche Deutsch-Österreich. Une dì dopo, il Stât dai Slovens, Cravuats e Serps al proclamà la indipendence.
Tai ultins dîs de vuere, l’imperi al fo une pure finzion. Ancje se slovens, cravuats, slovacs, cecs e talians, furlans, bosgnacs, polacs e galizians (un totâl di undis lenghis si fevelavin tal esercit) a vevin servît tal esercit asburgjic, ducj si cjatarin in gnûfs stâts vincidôrs. Un vêr paradòs pai soldâts, chel di jessisi batûts pal imperi e dopo di cjatâsi intun stât aversari e vincidôr.
***
I Asburcs fondadôrs de Europe unide?
I austriacs a fevelin une vore dai Asburcs e la Austrie si identifiche tant che il fondadôr de Europe unide. La division de zone euro intun grup setentrionâl e meridionâl e podarès puartâ ae disintegrazion de Union europeane, al à dit il storic austriac Manfred Rauchensteiner. Un erôr simil e fo la division de monarchie in Austrie e Ongjarie, e o vin vuê ancje chel istès probleme cul nazionalisim. De grande catastrofe de prime vuere mondiâl no si fevele tant in Austrie, e i gjornâi a tasin. La rason e je di sigûr la cuistion de colpe di vê proclamât uficialmentri la vuere prin di chei altris.
***
Nol è previodût nissun grant event centrâl
Tal museu di Storie Militâr, dal inizi dal Istât si mostrarà par une setemane la cjamese plene di sanc dal erêt al tron sassinât. In plui, tal museu e reste – no cate lis molteplicis domandis dai paîs forescj - la machine li che Franz Ferdinand al stave viazant cuant che al sucedè il tragjic atentât dai 28 di Jugn.
I media a critichin il fat che il guvier nol vedi previodût nissun grant event centrâl.
La cerimonie uficiâl di stât si è davuelzude ai 18 di Jugn te Biblioteche Nazionâl di Viene; il president Fischer al à fevelât ancje de responsabilitât te vuere dal imperi austroongjarês. Il focus dal so discors al è stât su la impuartance e emergjence de pâs. Tant che esempli positîf de storie austriache, a àn rindût omaç ancje al centenari de muart de scritore Bertha von Suttner che e à otignût tant che prime femine il premi Nobel pe pâs tal 1905. E fo la fondadore dal moviment pacific todesc. Bertha von Suttner e murì di cancar ai 21 di Jugn dal 1914, dome pocjis setemanis prime dal sclop de vuere; fin ae ultime dì e à visât dal pericul cu lis peraulis: “Die Waffen nieder!”, “Jù lis armis.”
“Pôc prime dal centesim inovâl dal assassini di Sarajevo, il cancelîr Faymann e il ministri de difese Klug a visitin cu la “idee di pâs” la Bosnie e i Balcans ocidentâi”. Dulà che 100 agns fa il conflit mondiâl al tacà, si cjatin cumò di gnûf soldâts austriacs. “Ma cheste volte par garantî la pâs”, al spieghe il cancelîr. ❚
Janez Erat


text:
Giorgio Morocutti, Sindic dal plui piçul paîs de Cjargne
Comunitât Montane di agns in predêl, comuns che si unissin e che si dividin, competencis e autonomiis che si smamissin, il stât che al bandone il teritori sierant struturis e servizis, fadie a fâ cuadrâ il za magri belanç… cuâl puedial jessi il doman par un comun di mont?
Lu vin domandât al sindic di Liussûl, il plui piçul comun da Cjargne: jessi sindic vuê nol è par nuie sempliç, soredut se tu ti cjatis a fâlu intune realtât di mont che e conte 140 animis. Giorgio Morocutti si cjate, pe seconde volte, a jessi sindic di chest paisut.
“Lis primis dificoltâts a son chês di rivâ a conciliâ il lavôr cu la ativitât aministrative – al conte Giorgio - jo no domandi nissun rimbors e i dopri lis feriis e i permès aziendâi par no pesâ su la economie dal comun. Spes mi cjati a valutâ a cuale riunion lâ, par no pierdi timp preziôs par fâ altris robis o o cîr di lâ a chês fûr dal orari di lavôr o inmò miôr, cuant che la mê presince no je indispensabile, i mandi il gno vicesindic che jessint in pension al pues dedicâsi un pôc plui di me. Tes piçulis comunitâts il sindic al è in trincee: al è a diret contat cu la int e partant al scuen ancje vê rispuestis imediadis. La int cuant che e viôt che no tu fasis ti ven a tirâ pal gjachetin”.
Tai prins ponts dal so program eletorâl, Giorgio, al à metût l’obietif di rivâ ae fusion dal so comun cun chei di Trep e Paluce. Secont lui al è il prin pas di fâ par rivâ al comun di valade: un ent locâl di bessôl di Darte a Paluce cun 10 mil abitants. Dut chest al puartarès a rasonâ sui grancj numars, a podê contâ su la realizazion di grancj progjets. “Cuant che a son i numars, tu contis alc! – al dîs il sindic – O cirarai in chest timp di transizion di contatâ i miei coleghis par fâ in mût che lis stangjis che a sierin dentri i propris ortuts a vegnin gjavadis par podê cjalâ un pôc plui in là dal propi nâs. La ocasion e je propit cumò che la Regjon e sta viodint di fâ une leç pal riordin dai ents locâi. Cumò la fusion e devente plui concrete. Jo mi soi cjapât la responsabilitât di contatâ i miei coleghis (Trep e Paluce) par viodi insieme di frontâ un percors di fusion. In cheste suaze i problemis di lavôrs publics, o di stradis di sistemâ a deventin di secont ordin. La robe plui impuartante a son i servizis chu ur tu dâs aes personis in mont. Mi ven tal cjâf un dai tancj: achì no vin buteghis di alimentârs, o vin dome une ostarie che a fin di Avost e sierarà. In chest câs rivâ a vê un servizi di bus che al ziri lis frazion par dâ la pussibilitât ai paisans, soredut ai anzians, di movisi al devente di fondamentâl impuartance. Un altri esempli a son lis scuelis: par me lis pluriclassis no àn di esisti plui. O vin di formâ scuelis seriis che a indrecin benon i nestris fruts viers il lôr doman. Ma chrstis robis tu lis fasis se tu âs une fuarce, se tu ti metis insieme a chei altris comuns”.
Insome il sindic di Liussûl al è determinât e soredut al crôt che “nol è plui timp di spietâ, cumò al è di movisi e jo o larai in chê direzion par no fâ murî cheste tiere di Cjargne”. ❚
Marta Vezzi


text:
La riforme dai ents locâi par sfruçonâ il Friûl. Interviste al president Fontanini
Idealitât e pragmatisim si cjatin in cubie tes posizionis di Pieri Fontanini tant che president de Provincie di Udin, in chescj mês dulà che, elet de int ae prime votazion tal 2013, al à di fâ i conts cuntune Regjon che e à decidût e metût in leç la fin des Provinciis.
Une azion che lui al lei prin di dut tant che une operazion par “sfruçonâ il Friûl”. Dividût in tantis Uti, lis gnovis Unions comunâls, “nol varà la fuarce dai numars par oponisi al neocentralisim regjonâl”. Dut câs, se cheste cumò e je la realtât, la sô posizion stant a palaç Belgrât no je par nuie di rassegnazion.
Biel che al spiete, e no dome lui, il pronunciament de Cort Costituzionâl in cont de leç regjonâl che e à mudadis lis Provinciis in ents di secont grât gjavantjur funzions - la vôs de Consulte le à domandade il Tar F-VJ e e varès di rivâ in Primevere -, al à a pene cjapade une posizion fuarte e clare su la composizion des Uti sul teritori udinês.
“Bisugne che i Comuns ator di Udin si metin insieme cu la citât, par rivâ a fâ une realtât sui 250mil abitants”, al dîs. “O vin di rivâ a stâ unîts par difindi i interès dal Friûl”. Par lui, se e nassès chê che e ven clamade ancje la “grande Udin”, si varès “la pussibilitât di vê une realtât significative dal pont di viste dai numars e no si lassarès in regjon il paronamint a chê uniche grande realtât che cumò e esist, ven a stâi Triest”.
Il leghist Fontanini su la Uti udinese, duncje, in plen acuardi cul sindic de citât, Furio Honsell, che politichementri al sta di chê altre bande? “No”, al precise subit Fontanini, par vie che “la mê idee finâl e je diferente. Jo o speri che si rivarà a savoltâ cheste leç des Uti e la grande Udin e sei il prin pas par une mobilitazion popolâr par ricomponi la zone furlane - ven a stâi la Grande provincie dal Friûl -, obleant la Regjon a istituî dôs areis aministrativis: la Provincie dal Friûl, tant a dî l’insieme dai teritoris di Udin, Gurize e Pordenon, e la aree metropolitane di Triest par dute la Vignesie Julie”.
Il rest dal teritori de provincie, al continue Fontanini, al cjatarà unions sui 50-60 mil di lôr, ma l’avignî de fuarce dal Friûl, seont lui, no si zuie di altris bandis, ma te soluzion che si cjatarà a Udin e tal so dulintor.
Fontanini no si nascuint che almancul cumò in regjon no je une fuarce politiche che e rivarès a vê la maiorance cuintri il Pd e il centrisinistre. Si ben che la Lega e sei in cressi, la situazion tal cjamp dal centri-drete e pâr avonde debule, ma lui no si scompon. “In politiche lis robis a cambin ae svelte”, al dîs, tignint di cont di une esperience aromai lungje in chel teren. “Ancje cumò la cuistion e je dinamiche, cun plui o mancul barufis, si capìs, ma al è simpri sucedût”.
In spiete des evoluzions politichis-partitichis, dut câs, cumò la logjiche dal president che al vuide ancje la Union des Provinciis, e je chê di doprâ i imprescj che si àn a disposizion. Par chest il so sburt par che i sindics a doprin la riforme dai ents locâi Serracchiani-Panontin par fâi di cuintripês “ae prepotence regjonâl”.
Se, fedêl ae sô culture federaliste, no i fâs pôre il Venit che al domande ancje lui di jessi regjon a Statût speciâl - par me la specialitât le podaressin vê ducj, intindude come gjestion responsabil dai bêçs des tassis paiadis dal teritori e che duncje alì a an di fermâsi -, al è in vuaite sui resonaments in cont des grandis regjons.
“Si capìs che lis Regjons speciâls a son consideradis pericolosis e che il riscjo al è che si salvin dome chês che a son garantidis di acuardis internazionâi”, al dîs. Cundut a chel, al zonte subit, “se si salvin Bolzan e Trent, al à di salvâsi ancje il Friûl, par vie che lis condizions a son lis stessis: ven a stâi che i furlans, i slovens e i todescs dal Friûl a àn i stes dirits di pupilance dai todesc e dai ladins dal Trentin-Sud Tirôl”.
Par Fontanini, no son sants, “la regjon, pe presince des minorancis, e à di vê un status particolâr. Chest al è un discors che in Europe al è plui che acetât, baste cjalâ ae Spagne cu la Catalogne e il Paîs Basc, ae Grande Bretagne cu la Scozie e il Gales, ae Belgjiche. La nestre situazion, duncje, no je une anomalie taliane, ma une condizion tipiche europeane”.
E reste però tal aiar une domande: il Friûl - VJ, cheste sô specialitât aial pardabon voie di difindile? “No pues vêle ni Triest ni la presidente Debora Serracchiani - al rispuint Fontanini - Prin di dut a àn di vêle i furlans e i slovens che a son lis minorancis plui fuartis e implantadis tal teritori. Il moment nol è sempliç, ma jo o viôt la strade a clâr - al sotlinee il president Fontanini -: nus salve dome une pupilance costituzionâl e europeane”.
Intant, ae fin di Zenâr al à scrit ancje al ministri pes riformis, Maria Elena Boschi, par che Rome e modifichi il Statût de Regjon, dulà che si scancele il tiermin Provincie, dome dopo che e je stade fate la riforme costituzionâl dal Titul V de Cjarte e la modifiche dal Senât. E chest par che la Regjon “no puedi, daspò de modifiche, scancelâ lis Provinciis cuntune sô leç ordenarie ancje prin de fin dai mandâts dulà che i rapresentants politics a son stâts elets in maniere democratiche. Cun di plui - al siere - tal rest de Italie la leç Delrio no à scanceladis lis Provinciis, ma mudadis in ents di secont grât”. ❚
Antonella Lanfrit


text:
MUSICHE. Dal nuie, dal dut tal ultin lavôr dai ¿Cuinon?
Un grignel di blave di bessôl, tal mieç di un cercli formât di altris grignei. E parsore la scrite, “Dal nuie, dal dut”. Imagjin sclete, sielzude pe cuviertine dal disc dai ¿Cuinon?, che al vignarà fûr dentri dal Istât. Lôr a son, come simpri, Roberto Foglietta, autôr dai tescj e de musiche, vôs e ghitare, Amos Turchet, ghitare e autôr dal toc strumentâl Intràmos, Anna Mazzaro, bas, Antonella Maurizio, vôs e strumentuts, Federico Canciani, batarie e Lucia Zazzaro, violin e viole.
Un an e mieç di lavorazion pal lôr tierç Cd, dal sigûr il plui rafinât in tiermins musicâi, che al rive dopo Mercjadants di storis (2009) e Lisêrs (2011). Un concept album di undis tocs, di scoltâ e di tornâ a scoltâ. Parcè che chi dentri, a dispiet dai tocs curts (cuntune cjante “bonsai” di dome un minût e mieç) e a prime viste sempliçs, al è - propit cemût che al dîs il titul - il nuie e il dut. “E je une idee che e vuide dut il disc, ven a stâi lis situazions, i moments che ti capitin intant che tu vivis la tô vite, che par cualchi motîf ti rivochin alc altri che al fâs part de tô storie, magari leât a moments particolârs, relazions o ideis, valôrs”, al dîs Roberto Foglietta. “Al pues jessi un rai di soreli li che e salte fûr une sensazion che ti dismôf une emozion, un pinsîr o une riflession. In chel moment, tu capissis che chê robe ti aparten, e je une robe tô e in cualchi maniere ti fâs ricjatâ cun te stes”. O fevelìn di robis di nuie. Come la ploie che però “a sa, a sa, a sa il stât, a sa il vegnarà a sa che dut si movarà passarà, tornarà vêr”, o l’aiar “che a svole svole biade l’ore, cjape, lasse dut, al passe, carpe diem cence ‘par plasei’ ”. O come il respîr di un frutin e i siei “siums di siums sumiâts, sul so jet sentâts”. “A son robis cussì piçulis e insignificantis che a passin cence fasi viodi, cualchidun nancje no si inacuarç di lôr”, al dîs. “A son nuie ma a ti ti vierzin un alc che al è il dut. Tu ti sintis jemplât. Al è chel nuie che ti tire fûr robis essenziâls che a dan savôr ae vite, che ti fâs tornâ drete une zornade tacade stuarte, che ti da sperance o ligrie”.
Insome, nô us vevin lassâts cuntune vocazion soredut sociâl, con storiis di fruts soldâts e migrants nordafricans, e cumò us cjatin cuntun lavôr cetant interessant che o disaressin spirituâl. “Pensâ parsore al fâs ben”, al dîs. Ma tornìn a chel cercli di blave, forme perfete che e conten dut. Il cercli, cul puntin tal mieç, intai “segnâi di piste” doprâts ancje dai scout tal lôr balinâ ator pal mont, al vûl dî “o soi tornât a cjase” (Baden Powel, il fondadôr, lu à fat meti ancje su la sô tombe). E dulà colie la atenzion? Propit tal mieç, su chel piçul grignel: chel nuie, che però al è l’essenziâl, che ti ripuarte a te stes, al to profont, ae tô part plui vere. ❚
Natascia Gargano


text:
FRIÛL EUROPE. UE. Il President de Comission al è gnûf, i problemis a son simpri chei
La Union europeane (UE) e à un gnûf president de Comission ma no à ancjemò une gnove Comission: par chê e varà di spietâ almancul i 29 di Avost. Daûr di ce che al previôt il Tratât di Lisbone, i guviers dai Vincjevot si àn cjatât in cualchi maniere in cunvigne sul non di Jean Claude Juncker, il candidât pe Comission presentât de bande dal partît politic a nivel european che al à cjapât plui vôts, il PPE, e lu àn proponût al Parlament european (PE) che lu à votât a maiorance. Ancje cun chest sisteme il vôt dai eurodeputâts nol è ancjemò chel di un vêr parlament, cuntune vere maiorance politiche, a pro di un vêr guvier, cuntune sô articolazion e cuntu so program. Al è dome la designazion, legjitimade dal vôt dai rapresentants dai citadins europeans, di une persone che però ce che e fasarà – e soredut cun cui – al dipendarà di ce che a rivaran a decidi i diviers guviers.
Il cussì clamât “metodi intergovernatîf” al mostre ancjemò une volte a palês la contradizion di fonde e salacor il pecjât origjinâl de unitât europeane, ven a dî che a àn di fâle sù i stâts. Cun di fat chescj a son “non superiorem reconoscentes” e duncje a fasin fature a molâ cuotis di podê o di sovranitât a nivel european, dulà che se un pôc di podê al ven cjapât sù si stente a capî di dulà che al rive, cemût e parcè.
Chel che al ven clamât “deficit democratic” al salte fûr propit di cheste situazion, che si palese ancje sul teren de politiche foreste: lu confermin la assence di une iniziative europeane fuarte e credibile in cont de invasion di Gaza de bande di Israêl e ancjemò di plui de crisi ucraine. Al torne a fuart il dubi che cu la fin de Vuere Frede, prime di slargjâ la UE, al sarès stât miôr sierâ la Nato e definî une gnove aliance tra la Europe tant che sogjet unitari e i USA.
Il semestri de presidence taliane de UE, tacât “in pompa magna”, nol à plui chê ande cussì decise: forsit plui che prometi (o menaçâ?) di puartâ «plui Italie in Europe» al sarès stât miôr impegnâsi par puartâ «plui Europe in Europe» e soredut «plui Europe in Italie». Viodarìn.
Intant al è stât un mudament te presince des fuarcis nazionalitariis e regjonalistis tal PE. I centriscj flamants de N-VA a àn lassât la Aliance Libare Europeane, che e ten dongje i nazionalitaris progressicj, e il grup ALE-Verts. Al someave che a lessin cul grup liberaldemocratic de ALDE, là che a son i centriscj catalans, bascs e irlandês di Convergéncia democràtica, EJA-PNV e Fianna Fail, e impen a son passâts cui conservadôrs antieuropeiscj che cussì a deventin il tierç grup dal PE daûr dal numar dai eurodeputâts. ❚
✒ Marco Stolfo


text:
A TU PAR TU. Il Vanzeli seont Pre Checo. Ce che a disaressin dal Friûl di vuê, chei che a àn fat la sô storie
Montenârs, piçul borc langobart jenfri lis monts parsore Glemone e Dartigne. Bisugnarès rimpinâsi fin ca sù in Otubar, te ete des cjastinis, par gjoldi colôrs, profums di bosc, sunsûrs. Ma cuant che la fuee e cole, di chê altece tu puedis cjalâ in muse - come no mai - il Friûl di une bande, e di chê altre i trois che a menin in Sclavanie, antîcs tant che la Storie de nestre Int. Lu cjati dentri tal so rocul, a bruscjâ lens. Bregonats a cuestis di vilût e une cjamese che e scjampe fûr des tiracjis. “Tegnimi sot la scjale fintremai che o çoncji chê ramace, fantat.” Mi ven di ridi. “Graciis pal fantat, monsignôr!”. “Lassimi il Signôr a mi, e tu tegniti il mone par te”. A viodilu cussì, dal bas in alt, pre Checo mi somee un predicjadôr protestant rimpinât sul pulpit di piere, intorteât sul tor de sô Glesie. In chest câs, une glesie arboree, vivente, cu la fuarce de Tiere a pompâi dentri une linfe che e sa di lavôr, di sudôr, di bon. Stesse ande e stesse vôs. Tignint cont che bielzà dal 1978 lui al publicave un intervent fondamentâl e, magari cussì no, profetic dal titul “Friuli un popolo in pericolo”, mi ven la gole di fâi une domande propit sul popul furlan, cemût che lu viôt lui, in dì di vuê, a cuasi trente agns dal so congjedâsi di cheste vite. “Indurmidît. Poiât. Confondût. Masse saceât. Incjocât di pan. Mi pâr un mieç disastri, sedi inte societât, che intal cjamp de culture. No stin a fevelâ po di politiche o di glesie, che se no pe rabie tu mi fasis blestemâ”. O cîr di tignî salde la scjale, che cuant che si infurie l’om al devente dut ros, si agjite, al mole la prese par sbraçâsi come se al ves di cjapâ un agnul che al passe di li pes plumis e sdrondenâlu prime di lassâlu scjampâ. “Apont. La Glesie…” Ma no mi lasse nancje finî di fevelâ: “O ai simpri scombatût par une Glesie che e sedi pastorâl. Buine di pensâle cul so cjâf, libare finalmentri di ogni sotanance al podê. Une Glesie che e fos braurose dai siei piçui plui che dai grandonons di chei altris. Braurose de sô storie, impastade cu la fadie e la pietât di chei che no vevin nuie, nancje la vôs, ma che le cjatavin propit tai siei rituâi antîcs, te maravee de bielece di une storie, chê dal Patriarcjât di Acuilee, seconde a di nissun. No plui impuartante, ma nancje mancul interessante di chê di chei altris popui”. Lu viôt dismontâ, scjalin par scjalin, fin cuant che si plante di front di me. Mi cjale tai voi, mi sgarfe dentri. Al à i ocjâi apanâts, al è sgjavelât e la sô muse in bore. Jo o olsi dome a domandâi, cuasi sot vôs: “Ma ce isal sucedût?”. E vie lui, che cence nancje cjalâmi al tire dret pal troi, continuant la sô predicje, cuntune vosate impastade di grocje e di marum: “Ma ce pretindistu di un clericât di palaç o di sagristie, une burocrazie di predis che e gjolt dome di no impaçâsi? Sodisfate se e rive a tirà sù cualchi carantan par un funerâl, par un batisim, par un invît a gnocis? Sù mo frut, no stâ a stiçâ i tabars che a ‘nd ai une fote… Chei pôcs che ancjemò a crodin e a scombatin a son simpri di mancul. Isolâts, emargjinâts, no scoltâts. Ju cognòs ben, un par un. O pues dî che ju ai cressûts jo. Jo, il trist mestri, come che la jerarchie mi à simpri clamât. Ma come un pari o soi braurôs, disint che lôr - chei pôcs di lôr - a fasin un bon lavôr”.
O fâs fature a stâi daûr, che pre Checo al à la ande di un des monts. “Ma di chê fabriche dai predis, come che al diseve pre Toni, ce vegnial mai fûr cumò? Ce gjenerazion di impleâts ben rifinîts e educâts stino fabricant? Predis o funzionaris? Fantat, o crôt che la Glesie in Friûl e vedi fat un pas indaûr di almancul une trentine di agns.” Orpo. O pensi che cheste e sedi propite dure di gloti, par cualchidun. Ma se Placeran al è stât scomut di vîf, figurìnsi se si conten cumò, che nissun i pues scrivi une letare di censure.
Si ferme propit su la cueste. La plane di Osôf, la Mont di Muris, il Tiliment sot dai nestris pîts. “Cjale chi, chê tiere sflandorose. Siore di secui di intersezions, di miscliçaments, di lenghis, identitâts, dius e preieris. Aquilee no divideve, ma e impastave dut intune malte benedete. Un Patriarcjât di muredôrs furlans! Par chest, ae fin le àn brincade e sdrumade. Visiti ben: 1751. Un delit. Podìno permetisi di butâ vie tant aur par un boçut di asêt?”. Lu cjali ben, e dome cumò che il nestri timp al sta rivant ae fin, mi ven une bote di nostalgjie. “Âstu par câs un toscan?”, mi domande a colp, prime di slontanâsi viers l’intric dal bosc. “Là che o soi jo cumò a son fissâts cu la salût. Sant Pieri al è un grant igjienist. Par fortune che ogni tant cualchi Sant di Alessandrie, par vie de tradizion dal descensus ad Infera, al torne sù cul tabac bon. Di fat, di chê altre bande a son simpri stâts un freghenin plui tolerants”. ❚
Angelo Floramo


text:
Une partide di balon pe nestre economie
Chi Stadi Friûl: la partide e je finide cu la vitorie de Emilie sul Friûl par 3-0. Il risultât al è stât disblocât de acuisizion de mulltiutility Amga de bande di Hera e la Emilie e à dopleât dopo cul afidament aes cooperativis rossis di Bologne (Consorzio Cooperative costruzioni, intune cuardade là che a comparissin ancje lis furlanis Icop e Pre-System, a morestâ il disapont dai locâi) dai lavôrs pe realizazion dal gnûf stadi Friûl. La scuadre di cjase e veve tentât di limitâ i dams cirint di parâ il rigôr de acuisizion di Latariis Furlanis de bande di Granarolo, che però e à segnât distès. A voaltris la linie.
Al sarès biel se il periodi che la economie furlane e je daûr a passâ si podès ridusi a une semplice croniche sportive di une durade ben definide. Invezit chi il nonantesim minût (e eventuâl recupar, al solit discrezionâl) al è ancjemò ben lontan, e intes partidis che si stan davuelzint a son in zûc ben plui che i trê ponts in classifiche. Chi, come minim, si zuisi une retrocession intune serie “cadete”, che di chê rimontâ al sarès pardabon tant dificil.
Parcè che in zûc a son, in tancj câs, setôrs strategjics. Dopo la energjie, al è il futûr di dute la filiere dal lat e dai siei derivâts a jessi metût in discussion, intal câs de vicende che e rivuarde lis Latariis Furlanis: in bal, no son dome i puescj di vore – ancje se une vore impuartants – dai dipendents direts dal Consorzi di Cjampfuarmit. In ritart - ben di là de zone Cesarini, in chest câs - l’intervent de Regjon, in cualsisedi maniere che e ledi a finî. Cussì come che masse a dilunc si è fat spietâ un plan regjonâl de energjie; cussì come che dome a peraulis si è lâts indevant a sostignî la situazion strategjiche de aree de Ausse Cuar, rivant ae fin a un comissariament che cence indicazions precisis e volontât di disvilup al riscje dome di fâ di maquillage par scuindi il vueit pneumatic di ideis e di progjets.
La atenzion focalizade su lis cifris eclatantis e à fat forsit pierdi di viste a tancj di lôr un altri grâf “flop” de Regjon, tant plui grâf stant che i siei efiets si son fats e si fasaran sintî ancjemò su lis Pmi regjonâls e su lis sachetis dai contribuents de Regjon. Il “vulnus” al è chel dal Mediocredito dal Fvj, che par chel e je previodude une ricapitalizazion di 100 milions in trê agns, par rivâ ae pate di belanç intal 2016 cuntun braç operatîf regjonâl cun operativitât infuartide. Cussì, almancul, a peraulis. La ricapitalizazion e je stade necessarie stant che a belanç 2013 il Mediocredito al mostre un “ros” di 60 milions. Ur è forsit scjampât a tancj di lôr che metât dal pês complessîf des soferencis de controlade regjonâl al derivi di operazions fatis fûr regjon, Venit in particolâr. Il 76% dai credits deteriorâts al rimonte al periodi 2006-2009 (president Flavio Pressacco, dal 2005 al 2008, e prins timps di presidence di Massimo Paniccia) e di chescj il 66%, vâl a dî duncje il 48% dal totâl, al risulte di operazions fatis a pro di impresis fûr regjon. Dibant fermâsi sul sens des sieltis strategjichis fatis chê volte, ma al è lecit domandâsi se il Mediocredito dal Fvj forsit nol varès vût di ocuâsi prin di dut di sostignî lis impresis locâls. Ancje di “stiçâlis” ai invistiments, se dal câs. Invezit si assist cussì ae dople burlade dai credits deteriorâts “made in Venit” (ma no dome) e duncje di risorsis regaladis fûr regjon e ae dibisugne di tornâ a meti man al tacuin “nostran” par tornâ a sestâ la barache. E stant che la Regjon e deten il 51,46% dal Mediocredito, plui di 50 milions de ricapitalizazion previodude ju varà di sostignî jê. Ven a stâi noaltris. Graciis.
Ma ben che e vegni la ricapitalizazion, se dopo però il Mediocredito al sarà pardabon in stât di supuartâ il disvilup des Pmi locâls. Locâls, no dal Venit o de Emilie, viodût l’aiar che al tire… Parcè che si sa che, se lis nestris impresis (e dut il teritori, viodêt ben…) no rivaran a jessi Pmi competitivis, la partide tra Emilie e Friûl - ma ancje chês tra cualsisedi altre regjon dal mont e Friûl - e va a pericul di finî cuntun capot inevitabil e retrocessions dopo retrocessions. Fintrimai ae ultime serie. Di là dal aiût dai tifôs.
Chi Friûl, a voaltris la linie. ❚
Linux


text:
Otubar 2014
OTUBAR - PRIME PAGJINE. EDITORIÂL - Un referendum cuintri lis nestris divisions / Catalogne e Scozie: la oportunitât par une Europe divierse / Tal cjâf de Serracchiani dome tante confusion / PAGJINE 2 – Furlan a scuele: la peraule ai insegnants / Vuide minime par gjenitôrs / PAGJINE 3 - Se la indipendence e devente un valor in plui pe economie / Apel de CISL: plui atenzion ai problemis sociâi / PAGJINE 4 – La mont e torne a discuti sul so doman / Il plan de Regjon / Chê altre vuere… la vuere de int çurçuvint: cirint radîs / PAGJINE 5 - E tu, âstu za la tô copie dal ultin libri dai Gnognosaurs? / Schede dal libri / LA VÔS DE CISL. Cemût corezi la declarazion dai redits / PAGJINE 6 - SLOVENIE. Alenka Bratušek, prime femine a vuidâ il guvier di Lubiane / AUSTRIE. No ae “autostrade eletriche” Würmlach-Samblâc / FRIÛL EUROPE. Scozie. Al vinç il ‘No’ ma no vincin dome i unioniscj / PAGJINE 7 - Il museu de caligrafie a Ruvigne / A Clausêt si continue a lei dute la Bibie par furlan / A lezion di autonomie cu la Grame / PAGJINE 8 - MUSICHE. Un amì dal Friûl, Omar Pedrini / Branduardi li de contrade de ocje / Giulia Daici e Elsa Martin par furlan al Premi nazionâl “Bianca d’Aponte” / A giru a giru: Sardegne in tour cun Claudia Aru / PAGJINE 9 - Dut il calendari des iniziativis in memorie dal scritôr furlan / A Codroip in Otubar “La presince assente. Pensâ Franco Marchetta, tal Friûl di vuê”, une riflession su culture, lenghe e societât / SIMPRI BOGNS. Alan Brusini, Mans vuèidis, Pasian di Prât, 1988/ AL CINE CUN BETE. Cjars / PAGJINE 10 - A mi ce mi impuartial? / IL FERÂL. I FURLANS E IL TEMPLI. (novesime pontade) / IL GRANT LUNARI DAL FRIÛL. Otubar / PAGJINE 11 - Zâl par furlan, inmò cualchi setemane par partecipâ / PAGJINE 12 - 1914-2014 IL CENTENARI DES BAUSIIS E DE VERGOGNE. Glesie mari par un popul invadût /
*** I articui a son disponibii fracant sul titul. Buine leture.


text:
IL GRANT LUNARI DAL FRIÛL. Març
UN AGRÂT AL AUTÔR
Simpri gjavade fûr dal libri “Il grant lunari dal Friûl. Sants, fiestis e tradizions dal cicli dal an” (Pasian di Prât, 2012), e va indavant la colaborazion cun Mario Martinis che chest an nus propon un gnûf teme pe sô rubriche, cjalant il cicli de nature.. ❚ ✒ Redazion
IL SORELI, LA ATMOSFERE, LA NATURE
Il soreli, bandonât l’emisferi austrâl, al scjavalgje l’ecuatôr celest tal ecuinozi de Vierte (21 di Març), cuant che la durade dal dì e je pari a chê de gnot (D’Atom e di Març, la gnot e il dì si spart) e e va indevant la sô jevade tal cîl dal emisferi boreâl. Cussì la nature e ven compenetrade de ansie e de sbisie de mutazion, la gnove energjie dal vintri soterani de tiere e salte fûr e e savolte i minerâi, la vite vegjetâl e animâl, puartant il mudament ancje te meteorologjie. Moviment e perturbazions atmosferichis a segnin il passaç de stagjon frede a chê cjalde. Dopo i pussibii sglavins dal ecuinozi, il clime al tache a jessi plui clip cun zornadis turchinis e soregladis. La nature si svee dal lunc sium dal Invier, la prime jerbe e mostre çufs su lis clevis e su lis batudis e i animâi si disvein dal letarc. E scomence la dolce e clare Vierte.
VORIS DAL CICLI AGRARI
Si stan par vierzi lis voris de gnove anade agrarie, che par tradizion si inviin cu la fieste di fonde di S. Josef (19-III). Tai curtîi, tai batûts, tes stalis si à un davoi e un va e ven di personis e di animâi, si prontin i cjars, i imprescj pes gnovis oparis dal cicli agrari. Tai zardins si finissin lis cuinçaduris e lis coltadis, a vegnin regolâts i tapêts di jerbe, plantâts pomârs e lis plantis a vegnin tratadis cuintri i parasits. Tal ort lis feminis a metin lis plantutis za semenadis sot veri o in lûc parât e a proviodin di semenâ savôrs, lidric, puar, verze e cauliflôr, cocis, cucins, vuinis, fasûi, nanui, cudumars, basili, angurie, melons e tal vieri di lune a plantin patatis, cren, ai e cevolis. A intervegnin cuintri lis mufis, lis jerbatis e i cais. Inte cjanive al va indevant il control dai vins e in chest mês si fâs l’imbutiliament dal vin gnûf cu la grande netade des butiliis e di ducj i imprescj e dai furniments di pueste. ❚
Mario Martinis


text:
Friûl assediât dal ciment
Ognidun che al vedi fate la strade che e puarte di Udin a Tarcint, o la statâl 56 di Cormons a Udin o che al vedi frecuentadis lis zonis periurbanis di Pordenon, si sarà rindût cont di cetant che sedi stât costruît intai ultins decenis, e cetant che al sedi stât fat cence criteri, costruint dispès a magle di leopart al di fûr di un scheme.
Lis areis agriculis intai ultins agns si son ritiradis une vore a pro dal ciment di centris comerciâi, capanons e palacinis; dispès formis di speculazion finanziarie.
I dâts in realtât a son cognossûts di timp, ma al pâr che nissun al vedi cjapade cussience. Par esempli, fra i agns ‘80 e 2000 a son stâts urbanizâts plui di 6.000 etars di superficie, tant che un cjamp di balon in dì. In vincj agns, al è come se o vessin fat altris dôs citâts des dimensions di Udin!
Tal mieç di chest, la inerzie de Regjon e dai comuns che no son daûr a fâ nuie par impedî la pierdite di teren agricul. Anzit, a son dispès i autôrs di chestis cimentificazions dulà che si va indevant a costruî cence une vision organiche dal teritori. E al è forsit chest, il probleme. A son stadis almancul cuatri lis provis di butâ jù un gnûf plan di guvier dal teritori regjonâl che al è fer al 1978! Dutis naufragadis in maniere scandalose.
Intant, associazions ambientalistis, comitâts e citadins si cjatin a fâ i conts cun progjets invasîfs in dute la regjon, de impreteribile gnove aree residenziâl fin ai centris comerciâi e turistics.
La leç finanziarie di fin 2011, varade de aministrazion Tondo, e à introdusût par altri la pussibilitât di meti intai plans urbanistics comunâi progjets che a sedin judicâts di impuartance regjonâl, nazionâl o internazionâl. Une norme che e je daûr a funzionâ tant che cjaval di Troie pe localizazion di iniziativis che a sfadiavin a cjatâ une colocazion.
E je lade cussì pal centri golfistic internazionâl che si è daûr a progjetâ tra Cjasteons di Strade e Bicinins. Un colòs di 110 etars e 250 mil metris cubis di edificis fra residencis golfistichis, albierc e une aree comerciâl. E une strade simile le sta fasint l’autodrom di Lavarian (plui o mancul 40 etars).
Ma a son tancj altris progjets invasîfs, ducj propagandâts creant ilusions e spietis di grancj puescj di vore, in realtât dificii di verificâ.
Ma valie la pene viodi distrute par simpri la nestre tiere? E cun jê, tradizions e culture? Al va dit che, une volte cimentificade une aree, nol è plui pussibil tornâ indaûr, dal moment che al ven distrut chel strât superficiâl che al è vîf e vitâl. Chê stesse tiere che par milenis nus à nudrîts e che forsit propit in timps di crisi e larès riscuvierte a pro di economiis locâls. Al è chel che, par esempli, al è sucedût a Merêt di Tombe dulà che terens di proprietât comune a son stâts convertîts de produzion di blave (pôc reditizie) a chê dal forment che cumò al è domandât di diviers fors locâi e al à duncje marcjât. Testemoneance che forsit al è pussibil cjalâ viers altris formis di disvilup.
A chei che a disin che il setôr edilizi al è impuartant, o rispuindìn che al è vêr. Ma chest al varès di ocupâsi no di costruî, ma di tornâ a progjetâ ce che za al esist. O vin un patrimoni edilizi vieri: pensìn par esempli a ducj i edificis realizâts intai agns ‘50 e ‘60 che a podaressin jessi ricostruîts o ricualificâts cun tecnichis di sparagn energjetic (e antisismics). Pensìn aes casermis dismetudis intal cûr di tancj paîs e citâts: a podaressin jessi la ocasion par rigjenerâ chês areis, fasint edilizie popolâr par dâ cjase a cui che no se pues permeti. Dut chest al varès ricjadudis economichis leadis ai puescj di vore e a un cost energjetic plui bas dai edificis, cence fevelâ dal discors ambientâl. Ma a coventin politichis organichis par fâ chest; e vuê no son.
Bisugne dineâ il mît dal disvilup ilimitât, fat dome di palacinis e capanons, chel stes disvilup che nus à puartâts intal stât di crisi economiche atuâl. O podìn, e o vin di pensâ, a altris mûts par vivi, tornant a crodi inte tiere e a rispietâle. ❚
✒ Luca Cadez, Responsabil dal Teritori par Legambiente FVG


text:
SLOVENIE. Vals in musiche
“Il Senjam al è il Senjam, tu âs di vivilu par podêlu capî”. E je cheste une des rispuestis che ti rivin se tu domandis a un sloven de Sclavanie ce che al è il Senjam benške piesmi, festival de cjançon des Vals dal Nadison. Il Festival al à prodot, sumant ancje cheste trentesime prime edizion, ben 359 cjançons intai varis dialets slovens in ûs inte fasse confinarie cu la Slovenie de provincie di Udin, chei des Vals dal Nadison, de Tor e dal Cuarnap, de Val Resie e de Valcjanâl. Un patrimoni culturâl no indiferent che al à contribuît intai agns a valorizâ, in graciis di un strument zovevul tant che chel de musiche, lis fevelis e la culture di une comunitât che e à scugnût simpri lotâ pe proprie afermazion e, intai ultins decenis, ancje par podê mantignî vive la proprie lenghe mari.
Nassût intal 1971 su iniziative dal Circul culturâl Recˇan, che lu organize ore presint, Il Senjam benške piesmi al reste ancjemò vuê une des manifestazions plui amadis dai slovens de provincie di Udin. Ancje chest an al à riclamât une vore di personis che, intes dôs zornadis di “fieste de musiche” (ai 8 e ai 9 di Novembar passâts), a àn jemplade la palestre dal piçul paîs di Liessa in comun di Grimac. “Ma in principi nol è stât facil”, al à dit Aldo Klodicˇ, fin de prime edizion anime e fra i promotôrs plui atîfs di cheste fieste de cjançon de Sclavanie, intune interviste al Novi Mataiûr. “Il Recˇan al à rapresentât une Vierte pes nestris vals. Nol jere sempliç chê volte promovi la culture e la lenghe slovene, o vevin tancj opositôrs e o vin patît atacs di ogni gjenar.” E propit a cui che chê volte al provave a impedî cun ogni mieç cualsisedi gjenar di ativitât che e podès promovi la culture slovene Aldo Klodicˇ al à inviât, midiant di une sô cjançon scrite pal festival, il messaç clâr “pustita nam rože po našim sadit” (“lassaitnus semenâ lis rosis a mût nestri”, vâl a dî inte nestre lenghe). Titul che al è stât sielzût ancje pe racuelte in trê volums, publicade propit dal circul Recˇan, dai tescj di dutis lis cjançons dai prins trente festivai.
Plui di setante aromai i peraulants, numerôs i grups e i cjantautôrs che a àn partecipât a cheste manifestazion. Par agns une des colonis puartantis dal festival al è stât Francesco Kekko Bergnach, fra i prins musiciscj de Sclavanie a doprâ la fevele slovene in clâf moderne e no folcloristiche. Dopo la sô muart rivade masse adore, il Senjam, e plui in gjenerâl la cjançon slovene inte fasse confinarie de provincie di Udin, al à vivût un periodi di crisi. Dopo une lungje polse, il Senjam benške piesmi si è ripiât intal 2008, cun cadence bienâl, e al à cjapât dentri intai ultins agns une vore di zovins, soredut ex arlêfs de scuele bilengâl di Sant Pieri e arlêfs de scuele di musiche Glasbena matica simpri di Sant Pieri. Il rivâ su la sene de gnove gjenerazion al à determinât tancj cambiaments, sedi dal pont di viste musicâl che linguistic. Ma ancje intai contignûts dai tescj des cjançons, spieli dal mudament che al è stât ancje inte comunitât de Sclavanie. E se la vecje gjenerazion e cjantave l’amôr e la nostalgjie pal paîs di origjin (in chê volte un dai problemis plui sintûts e jere la emigrazion), in agns resints lis cjançons a tocjin tematichis al pas cui timps de societât moderne.
Il Senjam benške piesmi al à dimostrât ancje chest an, cun dodis gnovis cjançons – e pe prime volte presentadis di videos autoprodots di diviers artiscj che si son dâts la volte sul palc –, la vivarosetât e la atualitât assolude di tescj, ritmis e melodiis proponudis dai musiciscj. Cun gjenars musicâi che a àn spaziât dal funky, al rap, al punk rock ma ancje al pop plui melodic; la libertât assolude par ce che al tocje la forme musicâl propueste e je stade di fat di simpri une carateristiche distintive dal Senjam. E i tescj di chest edizion, se o cjalìn lis cjançons plui premiadis, “Mucˇi, dok te mucˇi” dai Blue Fingers (di Davide Tomasetig, autôr di test e musiche cun Martina Marmai, Jani Skocˇir, Matteo Monai e Luca Clinaz) e “Špotify” di Il Grande Splash (Ilija Ota – sôs lis peraulis e la musiche -, Martina Jazbec e Martina Marmai), a àn frontât, in mût tal stes timp ironic e critic, temis tant che la identitât e il lavôr. Ai Blue Fingers la vitorie dal premi dal public (seconts Il Grande Splash) e de jurie pe miôr musiche. In paritât cun Il Grande Splash si son adiudicâts ancje la vitorie dal public sot i 30 agns. Tierç puest assolût par Ikeia Feletig che e à interpretât une cjançon che e descrîf la frenesie de vite moderne. Il premi de jurie pal miôr test al è lât a une altre fantate tant zovine: Sara Simoncig, che e à scrit pal so grup Sons of a gun (za finaliscj dal Premi Friûl 2013) la cjançon Maglà (Fumate). Segn ancje chest dal rivâ su la sene (no dome musicâl) di une gnove gjenerazion di zovins de Sclavanie che a àn madressût une fuarte cussience de proprie identitât, e che si dimostrin leâts sì ae lôr lenghe e culture, ma cul fer intindiment di proietâle intal futûr, cence ghetizâsi intal revival folcloristic. ❚
Tjaša Gruden


text:
SLOVENIE. Alenka Bratušek, prime femine a vuidâ il guvier di Lubiane
A doi mês des elezions parlamentârs dai 13 di Lui passâts, la Slovenie e à un gnûf guvier. La scuadre formade dal vincidôr des elezions e gnûf prin ministri sloven, il jurist Miro Cerar, e à otignude la fiducie in Parlament ai 18 di Setembar. Al è il decim secont esecutîf dal Mai dal 1990.
Se la legjislature di prime si è concludude pe prime volte cu la nomine a prin ministri di une femine, Alenka Bratušek, ancje Cerar al à sielt di lâ indevant su la strade de paritât om e femine. Su sedis ministris (doi di chei, cence tacuin), a son di fat siet lis feminis (dât cence precedents) che ur son stâts assegnâts chescj setôrs: sanitât, istruzion, internis, culture, ambient, lavôr, famee e afârs sociâi, disvilup, progjets strategjics e coesion.
A fasin part de coalizion che e sostignarà il gnûf esecutîf, di là dal Partît di Miro Cerar (SMC), ancje i partîts di centri çampe DeSUS (pensionâts) e SD (socialdemocratics) che a àn firmât l’acuardi di guvier ai 8 di Setembar stâts. Dopo i dineis di Nova Slovenija (centri diestre) e Združena levica (çampe radicâl) a jentrâ in maiorance, il gnûf prin ministri al à refudade la colaborazion dal partît de ex prime ministre e cumò candidade a vicepresident de Comission Europeane responsabile de Union energjetiche Alenka Bratušek. Cerar al pues duncje contâ in Parlament suntune maiorance di 52 deputâts (su 90 totâi).
Tra lis variis nominis, fra i ministris, e à fat scjas chê di Goran Klemencˇicˇ , ex president de comission anticoruzion che al vuidarà il dicasteri de Justizie. Klemencˇicˇ, espert di dirit, al è stât segretari di stât al ministeri dai internis, che volte vuidât di Katarina Kresal. Tant che president de comission anticoruzion, al à otignude une grande visibilitât mediatiche pal lanç de aplicazion Supervizor pe trasparence des transazions dai ents publics. Ma soredut pes acusis di coruzion che e à fat a di chel che al jere il prin ministri Janez Janša (po dopo sfiduciât e cumò detignût in preson dopo de condane definitive pe cuistion Patrie) e al sindic di Lubiane e chê volte leader de oposizion Zoran Jankovicˇ.
Chescj, in plui di Klemencˇicˇ, i ministris sielts dal partît dal prin ministri: Jožef Petrovicˇ (economie e tecnologjiis), Milojka Kolar (sanitât), Stanka Setnikar Cankar (istruzion), Peter Gašparšicˇ (infrastruturis), Boris Koprivnikar (aministrazion publiche), Vesna Györkös Žnidar (internis) e Dušan Mramor (financis). Chest ultin, che al à anticipade za une manovre coretive dal belanç pal 2015, al à cuviert la stesse incarghe tra il 2002 e il 2004, cuant che al à preparât la jentrade de Slovenie inte Union Europeane. DeSUS al à otignût invezit cuatri ministris: il leader Karl Erjavec al è stât riconfermât a cjâf dal ministeri dal forest, Gorazd Žmavc al sarà ancjemò il responsabil dai slovens di di là dal confin e intal mont. A Julija Bizjak Mlakar e je stade rimetude la deleghe ae culture, intant che a Irena Majcen chê pal ambient e il teritori. Ai socialdemocratics a son lâts invezit trê ministeris: il leader dal partît Dejan Židan al è cumò ministri de agriculture (cjarie che al à vût za dôs voltis, cjapât dentri l’an di guvier Bratušek), Anja Kopacˇ Mrak e larà indevant cul lavôr tacât a cjâf dal ministeri dal lavôr, famee, afârs sociâi e stessis oportunitâts om e femine, intant che l’ex president dal Parlament sloven Janko Veber al è il gnûf ministri de difese. La maiorance e à istituît ancje l’Ufici pal disvilup, i progjets strategjics e la coesion, che al sarà vuidât dal ministri (cence tacuin) Violeta Bulc.
Intal acuardi di guvier pal cuadrieni prossim, une part dal program e je dedicade ancje ai problemis des minorancis. Pes comunitâts nazionâls taliane e ongjarese (che par leç a elein, ogni, un propri rapresentant in Parlament e che ur ven garantide rapresentance intai comuns dulà che a son insediadis in sens storic) al è previodût un infuartiment dai lôr dirits in ducj i setôrs, tacant de »leç su lis comunitâts nazionâls autoctonis taliane e ongjarese« che e vûl fâ il guvier Cerar. Atenzion particolâr e je dedicade ancje ai slovens che a vivin intai paîs dongje e in altris parts dal mont. Tra i obietîfs, l’infuartiment de cooperazion economiche, la poie al studi de lenghe slovene intai paîs dulà che a stan, e facilitazions pal studi in Slovenie. Dentri de fin dal 2015 e varès di jessi definide la strategjie di colaborazion a lunc tiermin cui slovens intal mont. ❚
Tjaša Gruden


text:
La etât dai ASO
I vûl fiât, tant fiât. Parcè che nol baste superâ lis provinciis se ce che al ven dopo di lôr nol permetarà di indreçâ il guvier dal teritori. L’assessôr regjonâl Panontin in chescj mês al à butât jù lis liniis vuide de riforme des autonomiis locâls che secont il so intindiment a varan di costruî la gnervadure dal Friûl - VJ di doman. Di une bande mame Regjon (che intant e sta inmaneant cun Rome la rinegoziazion des sôs funzions) di chê altre i fioçs Comuns, inserîts dentri di areis vastis clamadis ASO (Ambits sorecomunâi otimâi) che su determinadis funzions a saran clamâts a fâ ce che fint cumò a stan fasint lis provinciis, su altris si cjaparà in man la gjestion di servizis par cont di plui comuns. La idee di fonde e je juste se il fin al è pardabon chel di eliminâ un passaç di masse te simpri plui insopuartabile burocrazie taliane. Il fat al è che previodi 17 di chescj ASO cemût che al à dissegnât Panontin e somee une menade pal boro. Dome tal Friûl udinês a saressin 9: Cjargne, Glemonat, Val Cjanâl e Cjanâl dal Fier; Tarcentin; Culinâr; Friûl di Mieç; Udin e Hinterland; Cividalês; Çarvignanês e Palmarin; Latisanês. Di fat il coleghe di Zonte Bolzonello al à fat capî che si varès di fermâsi al plui a 11 in dute la Regjon, duncje 4 o 5 in provincie di Udin. Nol è un fat di cjarte gjeografiche ma ben di sostance, come chês che a varessin unions teritoriâls gruessis, duncje plui fuartis. Un altri aspiet fondamentâl, e lu met in lûs ancje une esperte in materie come Elena D’Orlando, docente di dirit regjonâl te Universitât di dal Friûl oltri che membri de Comission Paritetiche Stât-Regjon, e je la cuistion dal sisteme eletîf par chescj gnûfs ents: “Si à di olsâ, gjavant il tabù che par ents di secont grât no si pues vê une elezion direte dal president rispetîf; cjalìn ce che a àn creât par esempli tai Lands todescs o austriacs ma ancje, par stâ plui dongje, te Provincie di Trent: a son rivâts a fâ sielzi ai citadins in maniere direte i lôr rapresentants”. Chest par meti in vuardie che al è inutil fâ agregazions di plui comuns se dopo a vuidâju al è un sindic che al à za i siei ce fâs, cun di plui cence vê un gjeton di presince. Chest al disarà “cui mal fasial fâ” e duncje nol varà chel impegn che si cîr par puartâ indevant un vêr progjet di eficience. Al tornarès a capitâ che cui che al ven indicât a vuidâ la Union al pocarà par fâ i interès dal so comun. “I efiets di razionalizâ i nivei di rapresentance – e spieghe la D’Orlando – a metin devant i “pro” e i “cuintri”: di une bande si poche par vê sparagn, di chê altre si riscje di vê un control democratic che al clope, e chest si sint di plui se a aumentin lis funzions atribuidis al gnûf ent”.
No si à di dismenteâ po dopo che par otignî un mecanisim funzionant tra Regjon e Comuns i vûl inmaneât un sisteme di coordenament e di rêt tra cui che al decît e cui che dopo al à di meti in pratiche. Se no e vignarà fûr dome anarchie e i coscj invezit di calâ a cressaran fûr di misure.
La professore e condivît il principi che la nestre Regjon e je speciâl pal fat di vê plui animis tal so interni, ma cheste specialitât propit par chest e à di jessi fate valê sielzint il miôr model pussibil par chest contest, cence lâ a copiâ chei che magari a vegnin di di fûr. Sperìn duncje che l’assessôr al valuti ben ducj i aspiets prime di aprovâ la leç, no podìn permetisi une altre falope dopo chês provadis tai ultins agns. ❚
✒ David Zanirato


text:
IL LIBRI. “Il sardo: una lingua ‘normale’”
Ma esistie la lenghe sarde? Ce ise? Cuale ise la sô storie politiche e cuale la sô identitât sociâl? Cui aial reson intal dibatiment che si strissine dai agns Setante su la sô promozion e uficializazion? Ma si tratie di une vere lenghe o di dialets masse diviers tra di lôr? Isal just unificâle? Trops le fevelino? E cemût?
In chest libri si propon une voglade gnove, apassionade, documentade e clare su la situazion linguistiche de Sardegne. Par masse timp a son stâts difondûts lûcs comuns fals e ideis convenzionâls che a àn impedide une cognossince sientifiche, laiche, democratiche, serie, zovevule e ecuilibrade de lenghe storiche e di chei altris idiomis che a insiorin la Sardegne.
L’Autôr al met il letôr in cundizion di fâsi une idee su prejudizis e stereotips, dispès di origjin esterne, ma introietâts e dopo difondûts des classis dirigjentis ae societât, che a impedissin a vuê un plen recupar de diversitât linguistiche isolane. Chês che ur disin veretâts ´sientifichis´ de arcaicitât dal sart, de sô vicinance prossumade al latin, de incomprensibilitât mutuâl dai dialets, de sô ´anomale´ framentazion, de division convenzionâl e sfuarçade in logudorês e campidanês, de incapacitât di produsi tiermins modernis astrats o tecnics, de sô ´gjenuinitât´ popolâr oponude ae artificiositât leterarie, de impussibilitât di vê une leterature e un standard ortografic, a son analizadis e scandaiadis cun metodi razionâl. Une opare che e cîr di sdrumâ la idee dal sart tant che lenghe interessante dome pai glotolics: anomale, esotiche, stranie, dividude, grese, indesiderabile di un pont di viste sociâl, pericolose pes istituzions. Un lavôr che al cîr di tornâi al sart la sô normalitât di lenghe amade e fevelade dai sarts, intal rispiet di chei altris popui. ❚
C.R.


text:
Par no restâ impaltanâts tes bonifichis de lagune
Vincjesîs indagâts, un “dam” di almancul un centenâr di milions. In sintesi estreme, a son chescj i numars che a cjapin dentri lis acusis pes “bonifichis legris” inte Lagune di Grau e di Maran. Bonifichis, daûr de acuse, in grande part injustificadis e “inventadis” a pueste par sglonfâ i conts di un sisteme che di fat al coventave dome par drenâ bêçs publics, di Stât e Regjon. La tutele dal ambient e de salût publiche tant che rimpin par afârs tant plui privâts. Cemût che a laran a finî lis robis, o starìn a viodi.
Ma la inchieste e ufrìs la ocasion par resonâ suntun “modus operandi” che no dome nol ven dislidrisât, ma anzit – viôt i câs dal Expo 2015 – al ponte a consolidâsi, complice une burocrazie che al è pôc clamâle borboniche, e zonis grisis, in plui di episodis dibatûts che – cemût che al è sucedût inte Basse intai agns passâts – a àn fat cressi la difidence viers gnovis prospetivis di invistiment e di disvilup, su la onde, tant par citâ, di chei câs Canone e Fingel che a àn tignût bot a dilunc su lis cronichis.
E cussì, intal dubi, miôr la paralisi. Intal periodi de gjestion comissariâl de Lagune, inte aree de Ausse Cuar diviersis aziendis a àn rinunziât a progjets di espansion par vie dai coscj proibitîfs dai carotaments imponûts dal plan di caraterizazion che vuê al podarès risultâ – ae lûs des investigazions – esagjerât o adiriture dal dut inutil. Gnûfs insediaments a son risultâts impussibii ancje par vie di chês indicazions sul tas di intosseament de aree che – cemût che al jere stât sotlineât di cualchi esponent dai Industriâi in chê volte – a rindevin impussibile ancje dome la imatricolazion di une gnove auto a benzine o diesel in dute la aree cence intopâsi intal pericul di passâ i parametris. E ce dî dal recupar dai pantans? Prescrizions su prescrizions che ae fin a ridusevin a un tierç la capacitât des vascjis di jemplade, par esempli. E timps biblics, cun comitâts tecnics sientifics che si devin adun a ritmis lungjons, che di chei si si son lamentât plui voltis i stes vertiçs de Ziac. Ma dut al è lât indevant compagn.
Epûr, intant, si è lâts indevant a ripeti e a ribati a ducj i nivei - cjapâts dentri chel politic e imprenditoriâl – la impuartance e la strategjicitât de Ausse Cuar e di chê part de Basse Furlane: lis potenzialitâts, mai disfrutadis al miôr, di Puart di Noiâr, tant che stazion par fâ rivâ materiis primis o imbarcjâ manufats di espuartâ des aziendis furlanis; il colegament cu la rêt autostradâl o la vicinance cun Çarvignan e la sô linie feroviarie (e chel Interpuart ogjet di polemichis e plans di rilanç ripetûts). Ducj elements che a varessin podût atirâ invistiments, ancje forescj, e progjets di insediament e di disvilup, cumò ridots cuasi a operazions “spot” (e no dutis cun risultât feliç). Il stes Consorzi Ziac al è finît tal mieç di polemichis pe sô gjestion (e no dome par cualchi assunzion contestade) e cualchi indebitament di masse, che cualchidun al à stimât come minim no oportun.
Se chest al è il cuadri de situazion, ae lûs dai episodis dal passât e des investigazions di cumò al è il pericul di une altre pierdite di credibilitât e di ciertecis. E, di consecuence, di fiducie, ingredient indispensabil par atrai i invistiments, par esempli. Soredut chei forescj o di altris zonis di Italie. I varis report internazionâi a van indenant intrepits a relegâ, dâts ae man, il nestri Paîs intes retroviis pe pussibilitât di “fâ imprese” (viodêt il resint “Doing business 2015”, che nus mande indaûr dal 52 al 56 puest mondiâl). Burocrazie, coruzion, zonis grisis… Almancul in chel – cumò che ancje a nivel politic centrâl al somee che e prevali la tentazion di ripuartâ dutis lis regjons ae «ordenarietât» - al sarès oportun che il Friûl si dimostràs “speciâl”, fasint un pocje di clarece e un pocje di pulizie. ❚
Linux


text:
Aziendis in crisi, ma lis ecelencis no mancjin
Intant che si preparisi a sierâ un an di dificoltât pal setôr metalmecanic al è, par fortune, cui che al sfide la crisi e, in cuintritindince, al assum personâl cualificât.
IL AUTOMOTIVE LIGHTING di Tumieç, la realtât ocupazionâl plui imponente de Cjargne a vuê cun plui di 900 dipendents, dal mês di Setembar e à incressût i turnis di lavôr, passant di 18 a 21 turnis. La decision e je il risultât di un acuardi sindicâl tra lis Rapresentancis Sindicâls Aziendâls de FIM-CISL e la Direzion Aziendâl di Tumieç.
Chest risultât impuartant al è la conferme che il lavôr fat fin cumò in tiermins di turnistiche, di stabilizazion dai lavoradôrs e, plui in gjenerâl, di percors condividûts e concuardâts tra la aziende e i rapresentants sindicâi a son daûr a puartâ gnûfs invistiments de bande dal Grup. Robe, par altri, za sucedude intal 2013 cun ricjadudis ocupazionâls pardabon buinis par un teritori no tant siôr di ativitâts produtivis.
L’implant di Tumieç al è stât viert intal 1969 e al è cognossût ancjemò, ai plui, tant che Seima, la sô denominazion origjinarie.
Dal 2000 al è il centri di ecelence di Automotive Lighting, societât dal grup Magneti Marelli, pe produzion di ferâi posteriôrs (lûs pes machinis pes plui grandis cjasis automobilistichis mondiâls).
Intun unic comprensori, el cjape dentri l’implant, il centri di ricercje e di disvilup, il centri di ricercje plast-optica e la oficine pe produzion di stamps.
Di dut chest al beneficie ancje l’indot. A son numerosis, di fat, lis aziendis dal Tumiecin, e no dome, che a lavorin e che a dan ocupazion in graciis de esternalizazion di cualchi component de produzion Automotive.
Nô de FIM-CISL si sin batûts pai gnûfs invistiments e par altris assunzions. Par otignî dut chest o vin garantît, cun previdence, la flessibilitât necessarie. Naturalmentri, guviernade! E i risultâts si viodin.
L’ Automotive e je une Aziende che, in timps di crisi gjenerâl, e à savût rilançâsi e cressi in maniere fisse, pontant su la cualitât dal prodot e acompagnant i propris dipendents a un grât di professionalitât simpri plui alt.
La formazion continue dai lavoradôrs e je e e restarà un obietîf prioritari che nô de FIM-CISL o perseguirìn ogni dì intes aziendis. O sin, di fat, convinçûts in maniere ferme che il fatôr cualitât al rapresenti un vantaç competitîf insostituibil. Dome cuntun personâl formât di un continui si puedin vinci lis sfidis che il marcjât globâl nus met devant ogni dì.
Cheste grande realtât produtive, l’Automotive, e je li a dimostrâ che la Cjargne e pues jessi une zone trative par chei insediaments industriâi tant necessaris par dâ un futûr ocupazionâl e di benstâ a dute la comunitât. ❚
Giorgio Spelat, FIM-CISL Provincie di Udin